Diari Oficial de la Generalitat Valenciana


Sumari del DOGV 7260, del 24-04-2014 (2014/3502)

RESOLUCIÓ d'1 d'abril de 2014, de la Subdirecció General de Relacions Laborals de la Direcció General de Treball, Cooperativisme i Economia Social, per la qual es disposa el registre i la publicació del text del XXX Conveni col·lectiu del sector de la indústria de marroquineria i afins de Castelló i València (Codi: 20887669704211).
---------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------

### Dades del document

Número de DOGV
:   7260

Data del DOGV
:   24-04-2014

Secció del DOGV
:   III. ACTES ADMINISTRATIUS - C) ALTRES ASSUMPTES

Número del document
:   2014/3502


Data del document
:   01-04-2014

Organisme emissor
:   Conselleria d'Economia, Indústria, Turisme i Ocupació

Tipus de document
:   Resolució

Descriptors 

:   * Conselleria d'Economia, Indústria, Turisme i Ocupació
    * conveni col·lectiu

RESOLUCIÓ d'1 d'abril de 2014, de la Subdirecció General de Relacions Laborals de la Direcció General de Treball, Cooperativisme i Economia Social, per la qual es disposa el registre i la publicació del text del XXX Conveni col·lectiu del sector de la indústria de marroquineria i afins de Castelló i València (Codi: 92260526244370). [2014/3502]  
Vist el text del XXX Conveni Col·lectiu del Sector de la Indústria de Marroquineria i Afins de Castelló i València, subscrit per la comissió negociadora, integrada, de part empresarial, per representants d'ASEMA, i de part dels treballadors, per representants dels sindicats UGT-FITAG i CCOO-FITEQA, i de conformitat amb el que disposa l'article 90, apartats 2 i 3, del Reial Decret Legislatiu 1/1995, de 24 de març, text refós de la Llei de l'Estatut dels Treballadors; l'article 2 del Reial Decret 713/2010, de 28 de maig, sobre registre i depòsit de convenis i acords col·lectius de treball, i l'article 3 de l'Orde 37/2010, de 24 de setembre, per la qual es crea el Registre de la Comunitat Valenciana de Convenis i Acords Col·lectius de Treball, esta Subdirecció General de Relacions Laborals, d'acord amb les competències transferides segons el Reial Decret 4105/82, de 29 de desembre, resol:  
  
  
Primer  
Ordenar que siga inscrit en el Registre de la Comunitat Valenciana de Convenis i Acords Col·lectius de Treball, amb notificació a la comissió negociadora, i depòsit del text del conveni.  
  
Segon  
Disposar-ne la publicació en el Diari Oficial de la Comunitat Valenciana.  
  
València, 1 d'abril de 2014.- El subdirector General de Relacions Laborals: Reyes Maximiliano Coronado Coronado.  
  
  
  
  
  
Trenta Conveni Col·lectiu de Treball per a la Indústria   
de la Marroquineria i Afins de les Províncies  
de Castelló i València  
  
Conveni col·lectiu núm. XXX (de l'1 de gener de 2013 al 31 desembre de 2014)  
  
Text del trenta conveni col·lectiu de treball per a les províncies de València i Castelló de les indústries de cuiros repujats, marroquineria, cinturons, lligues i tirants, corretges de rellotge, guarnicioneria i articles d'esport, articles de viatge i boteria, abreviadament «marroquineria i afins».  
  
  
CAPÍTOL I  
Normes generals  
  
Secció primera  
Àmbits territorial, funcional i personal  
  
Article 1. Àmbit territorial  
El present conveni col·lectiu és d'aplicació obligatòria a totes les empreses de les activitats que s'esmenten en l'article següent que radiquen a les províncies de Castelló i de València. S'aplicarà així mateix a tots els centres de treball establits en estes províncies, encara que les empreses tinguen el domicili legal en altres províncies no afectades per este conveni, així com als centres de treball traslladats des d'altres províncies i a les empreses de nova creació.  
  
Article 2. Àmbit funcional  
El conveni obliga a totes les empreses i els treballadors de cuiros repujats, marroquineria i estotgeria, cinturons, lligues i tirants, corretges de rellotge, guarnicioneria, talabarderia i articles d'esport, articles de viatge i boteria, fabricació de bosses, cordovans, objectes complementaris, albarderia i fuets.  
Hi queden englobats tant fabricants com distribuïdors, majoristes, importadors i qualsevol activitat comercial en la mediació de la qual queden compresos algun dels productes compresos en el paràgraf anterior, i en queda exclòs el comerç detallista o de venda exclusiva al consumidor final.  
No podran iniciar-se negociacions per a realitzar cap conveni d'àmbit menor sobre les matèries pactades en el present conveni sense coneixement de la comissió paritària.  
  
Article 3. Obligació total  
Les empreses afectades ho seran en la seua totalitat, excepte el que es disposa en l'article següent sobre àmbit personal.  
  
Article 4. Àmbit personal  
El conveni afectarà tots els treballadors inclosos en el seu àmbit funcional, així com el personal que d'ara en avant forme part de les seues respectives plantilles, amb les excepcions assenyalades en els articles 1 i 2 de l'Estatut dels Treballadors.  
  
Secció segona  
Compensació, absorbibilitat i garantia personal  
  
Article 5. Naturalesa de les condicions pactades  
Les condicions pactades formen un tot orgànic i indivisible i a l'efecte de l'aplicació seran considerades globalment.  
  
Article 6. Compensació  
Les condicions pactades són compensables totalment amb les que anteriorment regiren per imperatiu legal, jurisprudencial, contenciós administratiu, conveni col·lectiu, pacte de qualsevol classe, contracte individual, reglament intern, usos i costums locals o comarcals, millores voluntàries o per qualsevol altra causa.  
  
Article 7. Absorbibilitat  
Tenint en compte la naturalesa del conveni, les disposicions legals futures que impliquen variació econòmica en tots o en alguns dels conceptes retributius existents, o creació d'uns altres de nous, únicament tindran eficàcia pràctica si, globalment considerats i sumats als vigents, amb anterioritat al conveni, superen el nivell total dels establits en el mateix. En cas contrari es consideraran absorbits per les millores pactades en este conveni.  
  
Article 8. Garantia personal  
Es respectaran les situacions que, globalment, excedisquen el contingut econòmic del pacte, les quals es mantindran estrictament ad personam.  
  
Secció tercera  
Vigència, duració, rescissió i revisió.   
clàusula de desvinculació salarial  
  
Article 9. Vigència  
El present conveni, amb independència de la data de publicació en el Diari Oficial de la Comunitat Valenciana, tindrà plens efectes i vigència amb efectes retroactius des de la data de l'1 de gener de l'any 2013 fins al 31 de desembre de 2014.  
  
Article 10. Duració i increment salarial  
La duració d'este conveni serà de dos anys de vigència, referida al període comprés entre l'1 de gener de l'any 2013 i el 31 de desembre de l'any 2014, i comprendrà tot l'any natural de 2013 i de 2014.  
  
REVISIÓ SALARIAL  
MSO 5271:  
1) L'increment salarial pactat per a l'any 2013 és del 0,5 % (zero i cinquanta centèsimes per cent) sobre el concepte salarial «salari base» establit en l'article 19 del conveni. Este increment ja figura en les taules salarials annexes al present text.  
  
2) S'establix una clàusula de revisió salarial respecte al concepte «salari base» regulat en l'article 19 del conveni que serà aplicable al final de l'exercici 2013 i que consistix i es concreta en l'excés de la taxa de variació anual de l'IPC general espanyol del mes de desembre sobre l'objectiu d'inflació del Banc Central Europeu (2 %). Si la taxa de variació anual de l'IPC general espanyol del mes de desembre és superior a la taxa de variació anual de l'IPC harmonitzat de la zona euro en el mateix mes, llavors es prendrà esta última per a calcular l'excés. Si es produïx este fet, la quantitat resultant s'aplicarà d'una vegada. Eixe increment s'abonarà amb caràcter retroactiu a partir de la data 01.01.2013. La present clàusula de revisió salarial té un límit màxim del 0,6 %, per tant, a part de l'excés que resulte de les operacions anteriors, no podrà actualitzar-se el salari base per damunt del 0,6 %.  
  
3) El concepte salarial «incentiu o plus d'activitat» establit en l'article 23 del text legal i el concepte salarial «antiguitat» establit en l'article 20 que s'aplicaran l'any 2013 s'incrementaran en el percentatge que resulte de l'excés de la taxa de variació anual de l'IPC general espanyol del mes de desembre sobre l'objectiu d'inflació del Banc Central Europeu (2 %). Si la taxa de variació anual de l'IPC general espanyol del mes de desembre és superior a la taxa de variació anual de l'IPC harmonitzat de la zona euro en el mateix mes, llavors es prendrà esta última per a calcular l'excés. Si es produïx este fet, la quantitat resultant s'aplicarà d'una vegada. Eixe increment s'abonarà amb caràcter retroactiu a partir de la data 01.01.2013. Es pacta que este increment no podrà superar el 0,4 %, per tant, a part del percentatge que resulte de les operacions anteriors, no podran incrementar-se els conceptes salarials «plus d'activitat» i «antiguitat consolidada» per damunt del 0,4 %.  
  
VMD 5279:  
1) L'increment salarial pactat per a l'any 2014 és del 0,5 % (zero i cinquanta centèsimes per cent) sobre el concepte salarial «salari base» establit en el conveni en l'article 19. Este increment ja figura en les taules salarials annexes al present text.  
  
2) S'establix una clàusula de revisió salarial respecte al concepte «salari base» regulat en l'article 19 del conveni que serà aplicable al final de l'exercici 2014 i que consistix i es concreta en l'excés de la taxa de variació anual de l'IPC general espanyol del mes de desembre sobre l'objectiu d'inflació del Banc Central Europeu (2 %). Si la taxa de variació anual de l'IPC general espanyol del mes de desembre és superior a la taxa de variació anual de l'IPC harmonitzat de la zona euro en el mateix mes, llavors es prendrà esta última per a calcular l'excés. Si es produïx este fet, la quantitat resultant s'aplicarà d'una vegada. Eixe increment s'abonarà amb caràcter retroactiu a partir de la data 01.01.2014. La present clàusula de revisió salarial té un límit màxim del 0,6 %, per tant, a part de l'excés que resulte de les operacions anteriors, no podrà actualitzar-se el salari base per damunt del 0,6 %.  
  
3) El concepte salarial «incentiu o plus d'activitat» establit en l'article 23 del text legal i el concepte salarial «antiguitat» establit en l'article 20 que s'aplicaran l'any 2014 s'incrementaran en el percentatge que resulte de l'excés de la taxa de variació anual de l'IPC general espanyol del mes de desembre sobre l'objectiu d'inflació del Banc Central Europeu (2 %). Si la taxa de variació anual de l'IPC general espanyol del mes de desembre és superior a la taxa de variació anual de l'IPC harmonitzat de la zona euro en el mateix mes, llavors es prendrà esta última per a calcular l'excés. Si es produïx este fet, la quantitat resultant s'aplicarà d'una vegada. Eixe increment s'abonarà amb caràcter retroactiu a partir de la data 01.01.2014. Es pacta que este increment no podrà superar el 0,4 %, per tant, a part del percentatge que resulte de les operacions anteriors, no podran incrementar-se els conceptes salarials «plus d'activitat i «antiguitat consolidada» per damunt del 0,4 %.  
  
Article 11. Clàusula d'inaplicació de l'increment salarial i d'aplicació de l'article 82.3 de l'estatut dels treballadors  
Les empreses que acrediten els requisits exigits en l'article 82.3 de l'Estatut dels Treballadors en relació amb l'existència de causes, podran iniciar els procediments establits en l'esmentat article per a la inaplicació de l'increment salarial establit en el conveni col·lectiu, i hauran de comunicar-ho als representants dels treballadors i a la comissió paritària del conveni, aportant la documentació que acredite les causes.  
  
En estos casos, la inaplicació de l'increment salarial o la fixació d'un increment de salaris inferior a l'establit per conveni s'adequaran en l'àmbit de l'empresa, prèvia negociació amb la representació dels treballadors, en els terminis previstos en l'article 41.4 de l'Estatut dels Treballadors; i si de l'esmentada negociació resulta que hi ha un acord entre la direcció i els representants dels treballadors, eixa decisió estarà emmarcada dins d'un pla de viabilitat, en què s'hauran de determinar amb exactitud les condicions salarials i la seua duració, l'actualització posterior dels salaris i que la inaplicació no podrà prolongar-se més enllà del moment en què siga aplicable un nou conveni en la dita empresa. L'abonament de les diferències deixades de percebre s'efectuarà tan prompte com es constate objectivament que l'empresa té superàvit o beneficis en una quantitat suficient per a cobrir les dites diferències.  
  
Per al tràmit del període de consultes, en cas que no hi haja representació legal dels treballadors en l'empresa, esta es considerarà atribuïda als sindicats més representatius i amb legitimació per a formar part de la comissió negociadora del present conveni col·lectiu, llevat que els treballadors decidiren atribuir la seua representació a una comissió integrada per treballadors de la pròpia empresa, elegits conforme preveu l'article 41.4 de l'Estatut dels Treballadors.  
Ambdós parts, de mutu acord, podran substituir este termini traslladant la decisió a la comissió paritària. En este cas la resolució de la comissió paritària serà de compliment obligatori.  
En cas de desacord, a la finalització del període de consultes qualsevol de les parts podrà sotmetre la discrepància a la comissió paritària del conveni, que disposarà d'un termini màxim de set dies per a pronunciar-s'hi, a comptar des que la discrepància fóra plantejada. Si la comissió paritària del conveni no aconseguix un acord amb el vot favorable de la majoria dels membres, les parts, per a resoldre de manera efectiva les discrepàncies sorgides, podran sotmetre-les a la mediació o a l'arbitratge vinculant. Serà la mateixa comissió paritària la que en el termini dels cinc dies següents a la finalització del termini per a resoldre remetrà les actuacions i la documentació corresponent al Tribunal d'Arbitratge Laboral (TAL) (procediment de solució extrajudicial de conflictes laborals de la Comunitat Valenciana publicat en el DOCV 08.07.2010).  
  
Si es va optar per l'arbitratge vinculant, el laude arbitral tindrà la mateixa eficàcia que els acords en període de consultes.  
Per al seguiment de l'acord, es reuniran les parts firmants amb la periodicitat que acorden.  
  
Article 12. Denúncia conveni   
Les parts negociadores es reserven la facultat de denunciar el present conveni col·lectiu amb un termini de preavís de tres mesos abans que en finalitze la vigència, de conformitat amb el que establix l'article 85.3 de l'Estatut dels Treballadors.  
Ambdós parts negociadores del conveni es comprometen a iniciar la negociació del pròxim conveni dos mesos abans que finalitze el present. Si les negociacions es prolonguen durant un termini que excedix el de vigència del conveni, les normes d'este en mantindran la vigència fins a l'aprovació del nou. Una vegada aprovat el nou conveni, les condicions econòmiques regiran des del primer dia de vigència.  
  
Durant les negociacions per a la renovació del conveni, a falta de pacte, se'n mantindrà la vigència. Les parts podran adoptar acords parcials per a la modificació d'algun o alguns dels continguts prorrogats a fi d'adaptar-los a les condicions en què, després de l'acabament de la vigència pactada, s'exercisca l'activitat en el sector. Estos acords tindran la vigència que les parts determinen.  
  
Les parts se sotmeten als acords interprofessionals d'àmbit estatal o autonòmic previstos en l'article 83 de l'Estatut dels Treballadors, per a resoldre de manera efectiva les discrepàncies existents després del transcurs del procediment de negociació sense aconseguir-se un acord, incloent-hi sotmetre la discrepància a un arbitratge, i en este cas el laude arbitral tindrà la mateixa eficàcia jurídica que el conveni col·lectiu i només serà recurrible conforme al procediment i prenent com a base els motius establits en l'article 91 de l'Estatut dels Treballadors.  
Transcorreguts dos anys des de la denúncia del conveni col·lectiu sense que s'haja acordat un nou conveni o dictat un laude arbitral, el text actual mantindrà la seua vigència fins a la firma d'un nou conveni col·lectiu.  
  
Secció quarta  
Vinculació a la totalitat  
  
Article 13. Vinculació a la totalitat  
En cas que per qualsevol circumstància siga rebutjat algun pacte del conveni, este quedarà sense eficàcia pràctica i haurà de reconsiderar-se tot el seu contingut, excepte en cas que afecte les condicions econòmiques, perquè superen els límits que legalment puguen haver-hi, cas en què únicament serien modificades les condicions, adaptant-les als límits esmentats.  
  
Secció quinta  
Comissió paritària  
  
Article 14. Creació de la comissió paritària  
Es crea una comissió paritària del conveni com a òrgan d'interpretació, arbitratge i conciliació, així com de vigilància, en el compliment de l'esmentat conveni. Tindrà les funcions següents:  
1a. Interpretació en l'aplicació de la totalitat de les clàusules del conveni.  
2a. Mediació en la totalitat dels problemes o qüestions que es deriven de la interpretació o l'aplicació del conveni, a més dels casos previstos concretament en el text del conveni.  
3a. Conciliació facultativa en problemes individuals o col·lectius. En cas que la comissió no aconseguisca un acord, s'elaborarà preceptivament un informe que se sotmetrà als procediments establits en el V Acord de Solució Extrajudicial de Conflictes Laborals de la Comunitat Valenciana (DOGV 26.07.2005), les seues pròrrogues o les seues possibles modificacions, subscrit per la Confederació Interprovincial d'Empresaris de la Regió Valenciana (CIERVAL), la Confederació Empresarial de la Xicoteta i Mitjana Empresa de la Comunitat Valenciana (CEPYMEV), la Unió General de Treballadors del País Valencià (UGT-PV) i la Confederació Sindical de Comissions Obreres del País Valencià (CCOO-PV).  
4a. Vigilància en el compliment del que s'haja pactat.  
5a. Estudi de l'evolució de les relacions laborals entre les parts contractants.  
6a. Totes les activitats que tendisquen a la major eficàcia pràctica del conveni.  
7a. Mediació en la resolució de discrepàncies en l'aplicació de l'article 82.3 de l'Estatut dels Treballadors.  
8a. Aquelles altres que li siguen conferides per disposició legal.  
Funcionament de la comissió  
1r. La comissió es reunirà a instàncies de qualsevol de les organitzacions representades durant els primers cinc dies de cada mes i al lloc designat com el seu domicili, i les parts hauran de posar-se d'acord sobre el dia i l'hora en què haurà de celebrar-se la reunió.  
2n. La seu de l'esmentada comissió s'establix als locals de l'associació empresarial del sector, sítia a València, al carrer Uruguai núm. 11, despatx núm. 206, amb independència que les parts de forma extraordinària decidisquen fer les reunions en altres locals prèviament concertats.  
  
3r. La comissió tindrà una composició paritària entre la representació empresarial i la social, amb un nombre total de huit persones, de les quals quatre seran representants de la part empresarial i dos representants de cada un dels sindicats, CCOO I UGT, que componen la part social, com a firmants del que es convinga.  
4t. Respecte als vocals que formen la comissió, seran els que les parts aporten el dia de la constitució de la comissió, que es procurarà que hagen pertangut a la comissió negociadora del present conveni.  
  
5t. En primera convocatòria no es podrà actuar sense la presència de tots els vocals, siguen titulars o suplents, i en segona convocatòria, el dia següent hàbil, s'actuarà amb els que assistisquen i tindran vot únicament els vocals presents.  
6t. Quant a la presa d'acords per esta comissió, d'acord amb les funcions establides en este conveni, s'adoptaran per majoria simple de cada una de les dos parts representades que la integren.  
  
7m. En el funcionament de la comissió paritària, es tindrà en compte la interpretació establida en el BOP número 93, de 19 d'abril de 1996, per esta mateixa comissió.  
8u. Cada una de les parts representades en la comissió podrà designar assessors, que no tindran vot però sí veu.  
9é. La sol·licitud de convocatòria de la comissió la farà qualsevol de les parts i en funció de l'existència de sol·licituds realitzades per empreses o treballadors del sector, dirigides a qualsevol de les organitzacions que la componen.  
  
Article 15. Solució extrajudicial de conflictes  
En els casos en què a pesar de la intervenció de la comissió paritària establida en l'article 14 del vigent conveni, en matèria de mediació, romanga el desacord, podrà ser resolt a través dels procediments establits en el V Acord de Solució Extrajudicial de Conflictes Laborals de la Comunitat Valenciana, les seues pròrrogues o les seues possibles modificacions, subscrit per la Confederació Interprovincial d'Empresaris de la Regió Valenciana (CIERVAL), la Confederació Empresarial de la Xicoteta i Mitjana Empresa de la Comunitat Valenciana (CEPYMEV), la Unió General de Treballadors del País Valencià (UGT-PV) i la Confederació Sindical de Comissions Obreres del País Valencià (CCOO-PV).  
  
  
CAPÍTOL II  
Règim de treball  
  
Secció primera  
Organització del treball  
  
Article 16. Facultats de l'empresa  
1) L'organització del treball és facultat exclusiva de l'empresa, que serà responsable del seu ús davant de l'Estat. Sense minva de l'autoritat que correspon a l'empresa o als seus representants legals, els representants dels treballadors seran oïts en tot allò que es relacione amb l'organització i la racionalització del treball.  
L'organització del treball comprén els punts que s'enumeren a continuació de forma no exhaustiva, sinó merament enunciativa:  
A) L'exigència de l'activitat normal i, consegüentment, del rendiment mínim establit.  
B) L'adjudicació de les màquines, les ferramentes i la resta d'elements necessaris per a l'exercici de l'activitat del treballador.  
  
C) La fixació dels índexs de residus i de la qualitat admissibles al llarg del procés de fabricació.  
D) La vigilància sobre l'atenció i la neteja de la maquinària, que haurà de dur-se a terme durant la jornada de treball.  
E) Efectuar durant el període d'organització del treball les modificacions en els seus mètodes, tarifes, distribució del personal, canvi de funcions i variacions de les màquines i dels materials que faciliten l'estudi comparatiu amb situacions de referència o l'estudi tècnic de què es tracte.  
F) La mobilitat i la redistribució del personal d'acord amb les necessitats de l'organització i de la producció, respectant el salari professional aconseguit, sense perjuí de la seua formació professional i del necessari període d'adaptació.  
G) Durant el període d'adaptació, quan siga necessari, es respectarà al treballador traslladat el salari professional més els incentius que puga continuar percebent en el seu anterior lloc de treball.  
H) Durant el termini de tres mesos comptats a partir de la data de finalització del període d'adaptació, quan siga procedent, es respectaran al treballador les tarifes d'incentius del seu lloc de procedència quan les dites tarifes siguen superiors a les que regisquen en el lloc nou.  
  
I) La implantació d'un sistema de remuneració per incentiu, si s'aplica només a una o diverses seccions, també serà aplicable a aquelles altres que experimenten, com a conseqüència, un augment de la càrrega de treball per damunt de l'activitat normal.  
J) S'adaptaran les càrregues de treball, els rendiments i les tarifes a les noves condicions que resulten del canvi de mètodes operatoris, processos de fabricació, canvi de materials, màquines o les seues condicions tècniques.  
K) Establir la fórmula que s'estime més idònia per al càlcul de retribucions.  
L) Determinar el sistema que s'ha de seguir per a obtindre rendiments superiors al normal, que és, a nivell d'empresa, el mínim exigible.  
LL. Qualificar el treball d'acord amb qualsevol dels sistemes internacionalment admesos.  
M. Aplicar un sistema de remuneració per incentius, que podrà ser el que millor s'adapte a l'estructura funcional de l'empresa o tasca realitzada.  
N) Prohibir terminantment als seus productors la realització d'obra o treball per compte d'altri o pròpia si són els propis de les activitats afectades pel conveni, per tal com això suposaria un acte de concurrència il·lícita en qualsevol dels dos casos.  
Ñ) Quan el rendiment d'un lloc de treball siga difícilment mesurable, caldrà ajustar-se al s'establix per a estos casos en l'article 23 d'este conveni.  
2. El procediment per a la implantació per part de l'empresa del sistema d'organització del treball serà el següent:  
a) Comunicar a la representació legal dels treballadors de l'empresa amb antelació suficient la decisió de modificar de forma substancial l'organització del treball. Esta comunicació produirà efectes per a la totalitat dels treballadors de l'empresa.  
b) L'experimentació de les noves tarifes tindran un termini màxim de deu setmanes.  
c) Demanar, finalitzat el període de prova, la conformitat o el desacord, raonat i per escrit, de la representació dels treballadors de l'empresa.  
d) En el termini de deu dies a comptar de l'endemà de la recepció de l'escrit dels treballadors, de conformitat amb les facultats que té, l'empresa decidirà sobre la implantació de les noves tarifes.  
  
e) Els treballadors, durant els deu dies següents, podran recórrer davant de la direcció provincial de Treball i Seguretat Social competent contra la resolució de l'empresa, la qual haurà d'enviar a aquella l'expedient complet per a la resolució que siga procedent.  
f) Informar obligatòriament cada treballador de l'especificació de les tasques assignades al seu lloc de treball, així com de la tarifa aplicable, i tindre a disposició del personal en tot moment les tarifes aprovades.  
g) El mateix procediment s'aplicarà en els casos de revisió de tarifes o de mètodes operatoris que signifiquen modificació de tarifes.  
h) El manteniment de les tarifes i de l'organització del treball proposats per l'empresa, fins i tot en cas de disconformitat dels treballadors expressada a través de l'esmentada representació, és facultat de l'empresa, que no podrà imposar sancions per este motiu abans de la resolució de la comissió paritària o de l'autoritat competent.  
  
i) Si durant el període de prova s'obtenen activitats superiors a la normal, s'abonaran d'acord amb les tarifes establides durant este període, i el total de les quantitats a percebre per este concepte hauran de regularitzar-se una vegada aprovades les tarifes.  
  
Secció segona  
Normes de productivitat  
  
Article 17. Definicions  
L'organització del treball tindrà en compte els principis i definicions següent:  
1r. Activitat normal en el treball és aquella que desenrotlla un treballador mitjà, conscient de la seua responsabilitat, amb un esforç constant i raonable, sense excessiva fatiga física i mental, sense l'estímul d'una remuneració per incentiu i sota una direcció competent. Esta activitat és la que, en els distints i més comuns sistemes de mesurament, correspon als índexs 100 i 60.  
2n. Activitat òptima és la màxima que pot desenrotllar un treballador mitjà sense perjuí de la seua vida professional. Es correspon en els anteriors sistemes de mesurament amb els índexs 133 i 80.  
  
3r. Quantitat de treball a activitat normal és la que efectua un treballador mitjà a activitat normal, incloent-hi el temps de recuperació.  
  
4t. Rendiment normal és la quantitat de treball que una persona efectua en una hora a activitat normal.  
5t. Rendiment òptim és la quantitat de treball que una persona realitza en una hora a activitat òptima.  
6t. Temps màquina és el que empra una màquina a produir una quantitat de tasca en unes condicions tècniques determinades.  
7m. Temps normal és l'invertit per un treballador en una determinada operació a activitat normal sense incloure el temps de recuperació.  
  
8u. Treball lliure és aquell en què els treballadors poden desenrotllar l'activitat òptima durant tot el temps. La producció òptima en el treball lliure és la que correspon al rendiment òptim.  
9é. Treball limitat és aquell en què el treballador no pot desenrotllar l'activitat òptima durant tot el temps. La limitació pot ser deguda al treball de la màquina, al fet de treballar en equip o a les condicions del mètode operatori. A l'efecte de la remuneració, els temps d'espera del treballador deguts a qualsevol de les limitacions anteriors li seran abonats com si treballara a activitat normal.  
  
10m. En el treball limitat, la producció òptima s'obtindrà tenint en compte que el temps de producció mínim és el temps màquina, incrementat a la quantitat de treball a màquina parada, realitzat a activitat òptima. En els casos corresponents es calcularan les interferències de màquina i equips.  
  
Secció tercera  
Rendiments  
  
Article 18. Rendiment pactat  
El rendiment normal, que és el corresponent a una activitat normal, és el mínim exigible pactat per les parts a nivell d'empresa, i l'empresa podrà determinar-lo en qualsevol moment, sense que no fer-ho signifique, ni puga interpretar-se, com un desistiment d'este dret.  
Al dit rendiment normal correspondrà, com a remuneració, el salari conveni que es fixa en estos pactes.  
Les empreses que en l'entrada en vigor del conveni tinguen mesurat el rendiment normal dels seus productors, podran optar entre seguir amb els sistemes ja implantats o modificar-los, sempre d'acord amb les normes següents:  
A) Les primes i els incentius que s'abonen en l'actualitat a rendiment normal quedaran absorbits pel salari conveni fins al límit possible, respectant les condicions més beneficioses existents a l'entrada en vigor del conveni.  
B) En cas que el rendiment individualitzat dels llocs de treball siga difícilment mesurable, podran ser establits per les empreses uns índexs de producció basats exclusivament en la mitjana de producció realitzada per cada equip, secció o conjunt de treballadors que realitzen una mateixa tasca.  
C) Quan les peculiars característiques de l'organització del treball d'una empresa facen pràcticament impossible la individualització de tasques en qualsevol de les formes expressades en l'apartat anterior, es considerarà tot el personal de l'empresa com un sol equip.  
  
D) Serà potestatiu per a les empreses calcular la mitjana de producció dineràriament, prenent com a base la de l'últim trimestre de qualsevol dels tres anys anteriors al de l'entrada en vigor del present conveni, o la seua mitja aritmètica, que es calcularà emprant com a elements els corresponents al període objecte d'estudi, tenint en compte la revaloració de l'article i el temps treballat.  
CAPÍTOL III  
Condicions econòmiques  
  
Secció primera  
Conceptes retributius  
  
Article 19. Salari base conveni  
És la quantitat que s'abona al treballador els dies laborals i festius com a remuneració del rendiment pactat, és a dir, del normal a activitat normal, que és el mínim exigible, incloent-hi en el concepte de dies festius tant els diumenges com les festes laborals.  
  
  
Article 20. Antiguitat  
Els augments retributius per temps de servici en l'empresa consistiran en triennis del 3,5 % (tres i mig per cent) sobre la taula denominada «antiguitat consolidada», amb un límit màxim de sis triennis.  
  
La base de càlcul sobre la qual aplicar el percentatge d'antiguitat serà la columna definida com a «taula antiguitat consolidada», que figura en l'annex I d'este conveni.  
Els treballadors que l'1 de maig de 1996 ja havien superat eixe límit màxim de sis triennis, mantindran el seu nombre de triennis amb caràcter no incrementable, no compensable ni absorbible per cap altre complement de conveni.  
  
Article 21. Participació en beneficis  
La participació en beneficis es fixa en el 10 % (deu per cent) del salari conveni, incrementat, si és el cas, amb l'antiguitat, comprenent tant els dies laborables com els festius, per catorze pagues a l'any que s'abonaran en les dotze mensualitats i en les dos pagues extraordinàries.  
  
  
Article 22. Gratificacions extraordinàries  
Són les d'estiu i Nadal, i consistixen en:  
1. Per al personal obrer i subaltern: trenta dies cada una, a salari base, més antiguitat si és el cas, més participació en beneficis.  
  
2. Per al personal administratiu, mercantil i tècnic no titulat: trenta dies la d'estiu i trenta la de Nadal, ambdós a salari base, més antiguitat si és el cas, més participació en beneficis.  
3. La d'estiu s'abonarà entre el 15 i el 20 de juliol.  
  
Article 22 BIS. Plus de nocturnitat  
Les hores treballades durant el període comprés entre les deu de la nit i les sis del matí tindran la retribució establida d'acord amb la categoria professional del treballador incrementada com a mínim en un 25 % sobre tots els conceptes salarials.  
  
  
Article 23. Incentiu o plus d'activitat  
És la quantitat que podrà rebre el treballador en cas que el seu rendiment siga superior al pactat, és a dir, al normal o mínim exigible.  
  
1. Quan el rendiment del treballador siga superior al pactat, és a dir, al normal o mínim exigible, si l'excedix un 25 %, que pels sistemes més comuns de mesurament, el centesimal i el sexagesimal, es representa tècnicament 125 o 75, percebrà com a remuneració corresponent al dit excés de rendiment sobre el pactat, en concepte de plus d'activitat, una quantitat per dia laborable si es tracta de personal obrer, o mensual si es tracta de la resta de les categories professionals, que queda reflectida en la taula de plus d'activitat de l'annex I.  
  
2. Quan l'excés sobre el rendiment normal no arribe el 25 %, la quantitat a percebre serà proporcional al percentatge d'excés aconseguit, i es prendrà com a base per a calcular-la l'assignada al dit 25 %.  
  
3. Si supera el 25 %, s'aplicarà la mateixa regla de proporcionalitat.  
4. No obstant això, quan l'excés sobre el rendiment normal sobrepasse el 40 %, és a dir, quan les quantitats de treball obtingudes representen més del 140 % del rendiment normal, les empreses podran revisar-lo, així com el sistema d'incentius establits, independentment de la data de determinació i establiment, sense que no fer-ho signifique ni puga interpretar-se com a desistiment d'este dret.  
5. Si tots els llocs de treball d'una empresa depenen els uns dels altres, el rendiment dels empleats administratius, mercantils, personal tècnic no titulat i subaltern, o de qualsevol altra categoria professional, serà igual al rendiment mitjà obtingut pel personal obrer.  
  
6. Els treballadors percebran l'import del plus d'activitat en la quantia que consta en la taula corresponent, fonamentant-se en la presumpció que aconseguixen el 25 % d'excés sobre el rendiment normal, quan les empreses no el tinguen mesurat d'acord amb ells, o no hagen iniciat les actuacions necessàries amb este fi, o no hagen pactat pagar-lo, en ambdós casos també d'acord amb ells.  
  
No obstant això, les empreses que, havent iniciat els tràmits de mesurament d'acord amb els seus treballadors, si transcorreguts trenta dies naturals sense arribar a un acord no eleven a la Direcció Provincial del Ministeri de Treball i Seguretat Social l'expedient, perquè este organisme resolga les discrepàncies, quedaran obligades, a partir del dit termini, al pagament del plus d'activitat en la quantia que corresponga, fonamentant-se en l'esmentada presumpció.  
  
El pacte per pagar-lo haurà de firmar-se en una comissió mixta formada pel representant legal de l'empresa i els representants dels treballadors, si n'hi ha, o entre aquell i els treballadors, si no n'hi ha.  
  
7. No obstant això, a les empreses que inicien les seues activitats amb personal assalariat en una data posterior a l'entrada en vigor d'estos pactes, o siguen de nova creació, només se'ls podrà aplicar l'obligació establida en el primer paràgraf de l'apartat anterior quan hagen transcorregut quatre mesos des del començament de la seua activitat.  
8. L'obligació de pagament que dimana de la presumpció establida en el paràgraf primer de l'apartat 6 d'este article s'extingirà en el moment les empreses mesuren el rendiment normal o mínim exigible, inicien les actuacions necessàries amb este fi o pacten el pagament del plus d'activitat, sempre d'acord amb els seus treballadors i en la forma indicada en estos pactes.  
9. En aquelles empreses en què en l'actualitat no estiguen mesurats els temps corresponents al rendiment normal o mínim exigible per mitjà d'un sistema, siga o no tècnic, es pactaran o mesuraran entre l'empresa i els seus treballadors prenent com a base el coneixement que ambdós parts tenen de la producció dels articles fabricats en l'empresa, és a dir, sense acomodar-se a sistemes tècnics.  
10. Les empreses portaran uns registres de treball en què s'anotarà la producció aconseguida pel treballador, a fi de valorar-la a l'efecte de pagar-li, si és el cas, el corresponent plus d'activitat. Els dits registres hauran de ser firmats pel treballador després de verificar-ne l'exactitud del contingut, amb l'entrega d'una còpia firmada al treballador.  
  
11. L'obligació de pagament que dimana de la presumpció establida en l'esmentat paràgraf primer de l'apartat 6 d'este article, tampoc serà aplicable quan els treballadors, havent incomplit el que s'establix al respecte, s'hagen negat a dur a terme els tràmits de mesurament o pacte del rendiment normal o mínim exigible amb l'empresa, cas en què l'empresa quedarà exonerada, a pesar de la dita falta de mesurament, de l'obligació de pagament.  
12. Les empreses podran limitar, reduir o suprimir els incentius, amb caràcter general, per equips, seccions o individualment, quan les finalitats perseguides pel sistema no es puguen aconseguir a conseqüència de la carència o la disminució de treball en l'empresa, o quan per falta d'aptitud, atenció o interés dels seus productors, no donen el degut rendiment o perjudiquen la qualitat de la producció, sense perjuí de les altres mesures que sobre el cas es puguen adoptar, en tot cas amb un preavís de huit dies.  
13. Les empreses facilitaran al seu personal obrer, sempre que la demanda i les necessitats de producció ho permeten, la quantitat de treball que faça possible aconseguir un rendiment superior al normal o mínim exigible, el qual es determinarà d'acord amb el que es preveja en estos pactes.  
  
Article 24. Estalls  
A les empreses que hagen convingut o convinguen amb els seus treballadors la remuneració de la producció pel sistema d'estall, mentres el mantinguen, no els seran aplicables les normes d'este conveni sobre incentius. Els imports dels estalls tindran els mateixos increments que els fixats per als altres conceptes retributius quan es pacte un nou conveni o es revise el vigent.  
  
Article 25. Obligatorietat dels pactes  
Els rendiments normals, els incentius i els pactes referents al seu mesurament, establiment i pagament duts a terme entre les empreses i els seus treballadors, d'acord amb el que preceptua este conveni, seran vàlids i obligaran a ambdós parts sense necessitat de cap altre requisit formal.  
  
Article 26. Hores extraordinàries  
L'abonament de les hores extraordinàries es realitzarà amb un increment del 75 % sobre el salari base que corresponga a cada hora ordinària. A este efecte, es dividirà la retribució anual comprensiva del salari conveni, és a dir, la retribució del rendiment normal, més l'antiguitat, més la participació en beneficis, més les pagues extraordinàries, entre el nombre d'hores de la jornada laboral ordinària anual establida en el conveni, i esta fórmula servirà per al càlcul de l'hora ordinària base a aplicar el percentatge indicat en el paràgraf anterior.  
  
Les parts també podran optar per la compensació de les hores extraordinàries per temps de descans, i en este cas per cada hora extraordinària correspondrà al treballador una hora i quaranta-cinc minuts de descans.  
  
Article 27. Dietes  
Quan per orde de l'empresa el treballador estiga obligat a realitzar gastos de manutenció fora de l'empresa, li seran abonats, amb la justificació prèvia i per l'import exacte que conste en la documentació acreditativa aportada pel treballador, segons els imports màxims següents:  
  
Mitja dieta: 12,37 -  
Dieta completa.: 24,74 -  
Quantitats que seran abonades per l'empresa al treballador quan les merite.  
Finalitzada la vigència del conveni col·lectiu, els imports establits en este precepte seran actualitzats atenent la inflació efectiva que s'haja produït durant els dos anys de duració del conveni.  
  
  
Article 28. Premi de fidelització  
Les empreses abonaran les quantitats següents als treballadors amb deu anys o més d'antiguitat que, tenint l'edat que a continuació s'expressa, siguen baixa: si són baixa durant els sis mesos següents respecte del dia del compliment dels 60 anys d'edat, 1.606,60 ?; dels 61 anys d'edat, 1.282,17 ?; dels 62 anys, 1.121,91 ?; dels 63 anys, 961,62 ?; i dels 64 anys, 801,34 ?.  
Si són baixa durant els sis segons mesos a partir del dia de qualsevol dels compliments d'edat, percebran la quantitat corresponent al de l'edat següent, excepte en cas que siga la de 65 anys, en què no es percebrà cap quantitat.  
  
CAPÍTOL IV  
Contractació  
  
Secció primera  
Ingressos, període de prova i terminis de preavís  
  
Article 29. Ingressos i períodes de prova  
El període de prova en els contractes de treball el determinarà el grup professional en què es trobe el treballador, distingint:  
  
\* Grup professional segon: període de prova d'un mes.  
\* Resta de grups professionals: període de prova de tres mesos.  
En cas de contractacions temporals per un temps igual o inferior a un mes, el període de prova no podrà ser superior a la mitat del temps per al qual el treballador va ser contractat.  
Durant el dit període la resolució de la relació laboral podrà produir-se a instàncies de qualsevol de les parts sense preavís ni indemnització.  
  
La situació d'incapacitat temporal del treballador durant el període de prova n'interromp el còmput.  
  
Article 30. Termini de preavís  
Quan el treballador es propose cessar en el servici de l'empresa, haurà de comunicar-li el seu propòsit per escrit amb una antelació mínima, que per als distints grups professionals serà la següent:  
  
- Grup professional 1r i 2n: quinze dies.  
- Grup professional 3r i 4t: un mes.  
L'incompliment dels terminis de preavís assenyalats donarà lloc a una sanció equivalent a l'import dels dies de salari que falten per a completar el període de preavís que corresponga, i l'empresa podrà descomptar l'import de la sanció de l'import que haja de satisfer el treballador en concepte de parts proporcionals de pagues extraordinàries i vacacions.  
  
Secció segona  
Tipus de contracte  
  
Article 31. Contracte eventual per circumstàncies de la producció  
Este contracte té com a finalitat atendre les exigències circumstancials del mercat, l'acumulació de tasques o l'excés de comandes, encara que es tracte de l'activitat normal de l'empresa.  
Podrà tindre una duració màxima de sis mesos durant un període de dotze mesos, comptats a partir del moment en què es produïsquen les dites causes. Si es concerta per menys de sis mesos, pot ser prorrogat per una única vegada per l'acord de les parts, però sense excedir la suma dels períodes contractats els sis mesos, i efectuar-se durant el període de dotze mesos de límit màxim.  
Respecte d'aquelles empreses que operen en el sector de la moda i que, per tant, tinguen una producció condicionada a les eventualitats que sorgisquen de la demanda de productes derivada de les campanyes o temporades de primavera-estiu i de tardor-hivern, que comporten o poden comportar una activitat productiva de quatre mesos i mig en funció de les eventualitats, l'acumulació de tasques o les comandes que excedixen la previsió normal de l'empresa, el contracte temporal eventual podrà tindre una duració màxima de nou mesos durant un període de dotze mesos, comptats a partir del moment en què es produïsquen les dites causes. Si es concerta per menys de nou mesos, podrà ser prorrogat per una única vegada per l'acord de les parts, però sense excedir la suma dels períodes contractats els nou mesos, i efectuar-se durant del període de dotze mesos de límit màxim.  
En cas que no es produïsca la renovació amb caràcter indefinit d'este contracte, l'empresa indemnitzarà el treballador amb l'import d'un dia de salari per cada mes treballat, amb el límit màxim de deu dies de salari per any de servici per a l'any 2013 i onze per a l'any 2014, o fracció en cas que el treballador preste servicis durant un temps inferior a un mes.  
Si el lloc de treball susceptible d'este tipus de contracte és ocupat temporalment per un o més treballadors durant un temps superior a vint-i-dos mesos en un període de tres anys, el treballador que ocupa eixe lloc i exercix l'activitat que li és pròpia, es convertirà en un treballador fix, periòdic, de caràcter discontinu en les mateixes condicions establides en l'article 35 d'este conveni, que regula este tipus de contracte, i en els mínims que s'hi establixen.  
  
  
Article 32. Contracte per a la formació  
L'objecte d'este contracte és l'adquisició pel treballador de la formació teòrica i pràctica necessària per a l'exercici adequat de l'ofici amb el nivell d'oficial tercera.  
Només poden ser contractats per esta modalitat les persones majors de 16 anys i menors de 21 anys que no hagen exercit amb anterioritat el lloc de treball per al qual són contractades durant un temps superior a dotze mesos.  
El nombre màxim de contractes per a la formació per empresa estarà en funció del nombre de treballadors fixos en plantilla, amb l'escala següent:  
De 3 a 5 treballadors: 2 aprenents  
De 6 a 9 treballadors: 3 aprenents  
De 10 a 40 treballadors: 4 aprenents  
De 41 a 50 treballadors: 5 aprenents  
Resta: d'acord amb llei  
La duració d'estos contractes no podrà ser inferior a sis mesos ni superior a tres anys. Si el contracte per a la formació excedix els dos anys, el treballador es convertirà automàticament en treballador fix de plantilla, i mantindrà en el seu tercer any de vigència de contracte les condicions establides per al contracte per a la formació.  
  
La jornada de treball efectiu en còmput global del contracte no podrà excedir el 85 % de la jornada ordinària diària, i haurà d'haver-hi un mínim del 15 % de la jornada d'eixe còmput global de duració del contracte amb dedicació a la formació teòrica.  
La formació teòrica podrà distribuir-se a discreció de l'empresa en règim de concentració o en règim d'alternança amb el temps de treball efectiu, però no podrà haver-hi una setmana sense que el treballador reba docència, almenys l'equivalent a un 15 % d'una jornada ordinària diària.  
Regirà el mateix període de prova que per al personal obrer integrat en el grup professional segon.  
La retribució del treballador contractat per a la formació és l'establida en la taula salarial de l'annex I del conveni, i el dit import haurà d'adequar-se proporcionalment al temps de treball efectiu i, per tant, excloure el temps dedicat a la formació teòrica.  
  
Article 33. Contractes en pràctiques  
Té com a finalitat facilitar l'obtenció de la pràctica professional adequada al nivell d'estudis cursats pels treballadors amb títol universitari o de formació professional de grau mitjà o superior.  
Només són susceptibles d'este tipus de contracte els grups professionals a què es troben adscrits les àrees funcionals pròpies del personal administratiu i mercantil. La duració del contracte no podrà ser inferior a sis mesos ni excedir l'any. La retribució serà del 75 % del salari fixat en conveni per a un treballador que exercisca el mateix lloc de treball o un d'equivalent. El període de prova serà d'un mes tant per als titulats de grau mitjà com superior.  
  
Article 34. Contracte per obra o servici determinat  
Este tipus de contracte de duració determinada s'emprarà quan es contracte el treballador per a la realització d'una obra o servici determinat, amb autonomia i substantivitat pròpia dins de l'activitat de l'empresa i l'execució de la qual, encara que limitada en el temps, siga de duració incerta.  
Per a la formalització d'estos contractes caldrà ajustar-se al que establix la legislació vigent en la data de la firma del contracte.  
  
Article 35. Contracte a temps parcial i contracte fix-discontinu de dates incertes  
A) En el contracte de treball a temps parcial, amb l'acord previ exprés de l'empresa i el treballador, podrà pactar-se un nombre d'hores complementàries que no excedisca el 60 % de les hores ordinàries contractades, sense que en cap cas es puga superar el nombre màxim d'hores establit en el conveni.  
B) El contracte fix-discontinu de dates incertes es regirà pel que establixen l'article 15.8 de l'Estatut dels Treballadors i les condicions següents:  
La seua jornada mínima anual serà de noranta dies, de tal forma que es garantirà al treballador l'alta a jornada completa estos noranta dies en l'any natural.  
El contracte es formalitzarà per escrit, amb la indicació dels mesos en què puga ser alta o baixa de l'empresa sobre la base de ritmes històrics o previsibles de l'activitat de l'empresa.  
Les empreses establiran llistes per llocs de treball dels treballadors afectats per esta modalitat contractual, a l'efecte de determinar l'orde de per a cridar-los a cada lloc de treball. Estes llistes es formalitzaran per escrit i el preavís per a la crida del treballador s'haurà de realitzar com a mínim amb una antelació de deu dies. En cas que el treballador no acudisca a la crida sense una causa justa, se'n produirà la baixa automàtica de la llista i el contracte s'extingirà a tots els efectes. De la llista i de l'escrit de crida es donarà trasllat als representants dels treballadors en l'empresa.  
  
L'empresa comunicarà per escrit la conclusió anual de la temporada. En els mesos que en el contracte s'indiquen com de reincorporació, l'empresa haurà de notificar la no-incorporació com a mínim amb deu dies d'antelació si no té treball, a fi de documentar la tramitació del procediment adequat per al treballador en eixe cas.  
No es comptaran a l'efecte de l'antiguitat els períodes d'inactivitat del treballador.  
  
Article 36. Contracte de relleu  
El treballador a partir de l'edat de 60 anys tindrà dret a la firma del contracte de treball a temps parcial previst en l'article 12.6 de l'Estatut dels Treballadors per jubilació parcial, sempre que manifeste la seua voluntat de cessar definitivament en la prestació de servicis en complir com a màxim l'edat de 65 anys, i l'empresari quedarà obligat a atorgar el dit contracte. No obstant això, caldrà ajustar-se sempre a la normativa laboral i de seguretat social que es trobe vigent en cada moment.  
  
  
Article 37. Incentivació i foment de la contractació indefinida  
Totes les persones afectades per este conveni que estiguen empleades a través de contractes de duració determinada o temporal podran, de mutu acord amb l'empresa, convertir-los en contractes de treball per al foment de la contractació indefinida en les condicions i amb els beneficis previstos en la llei.  
  
Article 38. Obligacions empresarials en matèria de contractes i subcontractes  
En cas de subcontractació d'activitats industrials corresponents a la pròpia activitat de l'empresa principal, caldrà ajustar-se al que s'assenyala a continuació, així com a la legislació general aplicable al cas.  
  
Quan l'activitat subcontractada es realitza al mateix centre de treball, l'empresa assumix una responsabilitat solidària amb l'empresa subcontractista en relació amb el compliment en esta de les condicions laborals (salaris, condicions de treball i de salut i seguretat) fixades en este conveni. En este cas, l'empresa assumix a més l'expressa responsabilitat de coordinar les activitats de prevenció de riscos establida en l'article 24 de la Llei de Prevenció de Riscos Laborals, i d'examinar amb els representants dels treballadors el desenrotllament d'esta obligació.  
  
Quan l'activitat a què es referix el paràgraf primer no es realitza al mateix centre de treball de l'empresa subcontractant sinó en el de l'empresa subcontractista, la primera s'obliga a vetlar perquè la segona aplique correctament les disposicions del present capítol, donant compte d'esta funció als representants dels treballadors.  
  
CAPÍTOL V  
Règim de treball  
  
Secció primera  
Jornada de treball  
  
Article 39. Jornada de treball  
S'establix la jordana ordinària anual màxima en 1.786 hores de treball efectiu referides a cada treballador durant l'any 2013 i 2014.  
  
  
Article 40. Ordenació anual de la jornada  
A fi d'adequar la capacitat de les empreses a la càrrega de treball existent en cada moment, s'establix una flexibilitat de la jornada a instàncies de l'empresa i vinculant per al treballador, que es regularà de la manera següent:  
1r. La distribució de la jornada en cada empresa es farà sobre la base de les hores anuals de treball efectiu cada any, a l'inici de l'any natural o de cada campanya.  
2n. L'empresa podrà variar, al·legant raons de caràcter tècnic, organitzatiu i/o productiu, la distribució de la jornada, incrementant-la sense sobrepassar els límits que com a jornada ordinària anual establix l'article anterior ni la jornada màxima diària, establida en 9 hores, o reduint-la per a respectar els màxims anuals establits en este conveni.  
  
3r. La reducció de la jornada no implicarà minva de salari; l'increment de la jornada es compensarà amb períodes de descans.  
4t. Els descansos compensatoris es disfrutaran en els períodes de menor treball i sempre durant l'any natural.  
5t. Serà procedent indistintament realitzar més o menys jornada en funció dels distints períodes d'activitat empresarial, per la qual cosa la compensació podrà produir-se amb caràcter previ o després del temps de més càrrega de treball.  
6t. Queden suprimides les hores extraordinàries sempre que hi haja la flexibilitat de la jornada exposada. En cas de no aplicar-se de la flexibilitat de la jornada exposada, quedaran subsistents les hores extraordinàries, amb els màxims establits en llei.  
7m. Els descansos compensatoris es disfrutaran en els períodes de menor treball en les empreses del sector i sempre abans del 31 de desembre de cada any. Les hores d'excés s'acumularan per a descansar en dies complets o la seua fracció.  
  
Article 41. Vacacions  
1) El període anual de vacacions retribuïdes serà de 31 dies naturals per a tot el personal, dels quals es podran disfrutar 21 dies interromputs en el període comprés entre l'1 de juny i el 30 de setembre de cada any, excepte per l'acord contrari en l'empresa.  
Els 31 dies de vacacions es consideren a tots els efectes com a retribuïts i no recuperables.  
2) Este període es concedirà al personal que haja complit, com a mínim, un any al servici de l'empresa.  
3) Els treballadors que quan s'inicie l'època de gaudi no hagen complit un any al servici de l'empresa tindran dret al període corresponent al temps que fa que treballen.  
4) Si l'empresa concedix les vacacions en bloc a tot el seu personal i procedix a tancar el centre de treball, els treballadors que fa menys d'un any que estan al servici de l'empresa disfrutaran del període complet, si bé percebran únicament la retribució corresponent al període que, d'acord amb el que s'haja establit, tenen dret a disfrutar, i estaran donats d'alta en la Seguretat Social tot el període de gaudi de vacacions.  
  
5) Si les vacacions es concedixen per torns, per a designar el personal que haja de formar part de cada torn s'establirà un orde rotatori subordinat exclusivament als grups professionals, a fi que la plantilla que quede en l'empresa, reduïda quant al nombre, siga homogènia pel que fa a l'estructura funcional amb la plantilla total.  
  
6) Les vacacions, que hauran d'iniciar-se sempre en dilluns, seran retribuïdes amb el salari corresponent a l'activitat normal, és a dir, amb el salari conveni més l'antiguitat, si és el cas, i la participació en beneficis, incrementat amb la quantitat resultant d'amitjanar el plus d'activitat diari meritat pel treball durant les tretze setmanes anteriors a la que comence a disfrutar-les.  
7) La coincidència del període de gaudi de vacacions amb el període de suspensió del contracte per part, adopció o acolliment previst en l'article 48 de l'Estatut dels Treballadors, donarà dret al treballador a disfrutar dels dits dies coincidents en altres dates, que seran convingudes amb l'empresa.  
  
Article 42. Permisos i excedències  
Caldrà ajustar-se al que disposa l'Estatut dels Treballadors i les normes que el modifiquen o l'aclarisquen.  
Pel que fa al permisos retribuïts:  
  
1.El treballador, previ avís i justificació, podrà absentar-se del treball amb dret a remuneració per algun dels motius i pel temps següent:  
  
a) Quinze dies naturals en cas de matrimoni.  
b) Dos dies pel naixement d'un fill i per la defunció, l'accident o la malaltia greu, l'hospitalització o la intervenció quirúrgica sense hospitalització que necessite repòs domiciliari de parents fins al segon grau de consanguinitat o afinitat. Quan per eixe motiu el treballador necessite fer un desplaçament, el termini serà de quatre dies.  
  
c) Un dia per trasllat del domicili habitual.  
d) Pel temps indispensable per al compliment d'un deure inexcusable de caràcter públic i personal, incloent-hi l'exercici del sufragi actiu. Quan conste en una norma legal o convencional un període determinat, caldrà ajustar-se al que dispose quant a la duració de l'absència i a la compensació econòmica.  
Quan el compliment del deure esmentat supose la impossibilitat de la prestació del treball degut en més del vint per cent de les hores laborables en un període de tres mesos, l'empresa podrà passar el treballador afectat a la situació d'excedència regulada en l'apartat 1 de l'article 46 d'esta llei.  
En cas que el treballador, per compliment del deure o l'exercici del càrrec, perceba una indemnització, se li'n descomptarà l'import del salari a què tinguera dret en l'empresa.  
e) Per a realitzar funcions sindicals o de representació del personal en els termes establits legalment o convencionalment.  
f) Pel temps indispensable per a la realització d'exàmens prenatals i tècniques de preparació al part que hagen de realitzar-se dins de la jornada de treball.  
2. Les treballadores, per lactància d'un fill menor de nou mesos, tindran dret a una hora d'absència del treball, que podran dividir en dos fraccions. La duració del permís s'incrementarà proporcionalment en els casos de part múltiple.  
La dona, per la seua voluntat, podrà substituir este dret per una reducció de la jornada en mitja hora amb la mateixa finalitat, o acumular-lo en jornades completes en els termes que preveu la negociació col·lectiva o l'acord a què arribe amb l'empresari, respectant, si és el cas, el que s'haja establit en la negociació.  
Este permís podrà ser disfrutat indistintament per la mare o el pare en cas que ambdós treballen.  
3. En els casos de naixements de fills prematurs o que, per qualsevol causa, hagen de romandre hospitalitzats a continuació del part, la mare o el pare tindran dret a absentar-se del treball durant una hora. Així mateix, tindran dret a reduir la seua jornada de treball fins a un màxim de dos hores, amb la disminució proporcional del salari. Per al gaudi d'este permís, caldrà ajustar-se al que preveu l'apartat 5 d'este article.  
  
4. Qui per raons de guarda legal haja d'atendre directament un menor de dotze anys o una persona amb discapacitat física, psíquica o sensorial que no exercisca una activitat retribuïda, tindrà dret a una reducció de la jornada de treball, amb la disminució proporcional del salari entre, almenys, un octau i un màxim de la mitat de la duració d'aquella.  
Tindrà el mateix dret qui necessite encarregar-se de l'atenció directa d'un familiar, fins al segon grau de consanguinitat o afinitat, que per raons d'edat, accident o malaltia no puga valdre's per si mateix i que no exercisca una activitat retribuïda.  
La reducció de jornada prevista en el present apartat constituïx un dret individual dels treballadors, hòmens o dones. No obstant això, si dos o més treballadors de la mateixa empresa generen este dret pel mateix subjecte causant, l'empresari podrà limitar l'exercici simultani per raons justificades de funcionament de l'empresa.  
  
5. La concreció horària i la determinació del període de gaudi del permís de lactància i de la reducció de jornada, previstos en els apartats 4 i 5 d'este article, correspondrà al treballador dins de la seua jornada ordinària. El treballador haurà de comunicar a l'empresari amb quinze dies d'antelació la data en què es reincorporarà a la seua jornada ordinària.  
Les discrepàncies sorgides entre empresari i treballador sobre la concreció horària i la determinació dels períodes de gaudi previstos en els apartats 3 i 4 d'este article seran resoltes per la jurisdicció competent a través del procediment establit en l'article 138 bis de la Llei de Procediment Laboral.  
6. La treballadora víctima de violència de gènere tindrà dret, per a fer efectiva la seua protecció o el seu dret a l'assistència social integral, a la reducció de la jornada de treball, amb la disminució proporcional del salari, o a la reordenació del temps de treball, a través de l'adaptació de l'horari, de l'aplicació de l'horari flexible o d'altres formes d'ordenació del temps de treball que s'utilitzen en l'empresa.  
Estos drets es podran exercitar en els termes que per a estos casos concrets s'establisquen en els convenis col·lectius o en els acords entre l'empresa i els representants dels treballadors, o conforme a l'acord entre l'empresa i la treballadora afectada. Si no n'hi ha, la concreció d'estos drets correspondrà a la treballadora, i s'aplicaran les regles establides en l'apartat anterior, incloent-hi les relatives a la resolució de discrepàncies.  
- Excedència per a l'atenció de filles i fills: els treballadors tindran dret a un període d'excedència de duració no superior a tres anys per a atendre cada fill, tant biològic com adoptat, o en cas d'acolliment, tant permanent com preadoptiu, a comptar de la data de naixement o, si és el cas, de la resolució judicial o administrativa. Els successius fills donaran dret a un nou període d'excedència que, si és el cas, posarà fi al que es disfrutava. Quan el pare i la mare treballen, només un d'ells podrà exercitar este dret.  
  
- Excedències per a l'atenció de familiars: també tindran dret a un període d'excedència de duració no superior a un any els treballadors per a atendre un familiar, fins al segon grau de consanguinitat o afinitat, que per raons d'edat, accident o malaltia no puga valdre's per si mateix i que no exercisca una activitat retribuïda.  
  
L'excedència prevista en el present apartat constituïx un dret individual dels treballadors, hòmens o dones. No obstant això, si dos o més treballadors de la mateixa empresa generen este dret pel mateix subjecte causant, l'empresari podrà limitar l'exercici simultani per raons justificades de funcionament de l'empresa.  
Quan un nou subjecte causant done dret a un nou període d'excedència, l'inici del nou posarà fi al que, si és el cas, es disfrutava.  
  
Durant tot el període d'excedència, regulada en els apartats 3 i 4, el treballador tindrà dret a la reserva del seu lloc de treball i que el temps de gaudi siga computat a l'efecte de l'antiguitat. Així mateix, tindrà dret a l'assistència a cursos de formació professional, als quals haurà de ser convocat per l'empresari, especialment en ocasió de reincorporació.  
  
Qui per raons de guarda legal atenga directament algun menor de sis anys o minusvàlid físic, psíquic o sensorial que no exercisca una activitat retribuïda, tindrà dret a una reducció de la jornada de treball, amb la disminució proporcional del salari entre, almenys, un terç i un màxim de la mitat de la duració d'aquella.  
Tindrà el mateix dret qui necessite encarregar-se de l'atenció directa d'un familiar, fins al segon grau de consanguinitat o afinitat, que per raons d'edat, accident o malaltia no puga valdre's per si mateix i que no exercisca activitat retribuïda.  
La reducció de jornada prevista en el present apartat constituïx un dret individual dels treballadors, hòmens o dones. No obstant això, si dos o més treballadors de la mateixa empresa generen este dret pel mateix subjecte causant, l'empresari podrà limitar l'exercici simultani per raons justificades de funcionament de l'empresa.  
   
- En cas de naixement de fill prematur o hospitalització d'este, una hora d'absència al treball.  
- En el període de lactància d'un fill menor de nou mesos, dret a una hora d'absència del treball, que pot dividir-se en dos fraccions o una reducció de la jornada en mitja hora amb la mateixa finalitat.  
  
- Les víctimes de violència de gènere tindran dret a una reducció de la seua jornada de treball, amb la disminució proporcional del salari, i a la reordenació del temps de treball, amb una nova adaptació de l'horari o l'aplicació d'horaris flexibles que s'utilitzen en l'empresa, de conformitat amb el que establix l'article 37.7 de l'Estatut dels Treballadors.  
  
  
CAPÍTOL VI  
Grups professionals  
  
Article 43. Grups professionals  
GRUP PROFESSIONAL 1r. SUBALTERNS  
Este grup engloba una sèrie d'activitats que no són pròpies de l'ofici de la marroquineria, però que són comunes en totes les empreses del sector. En general són tasques de caràcter manual o de vigilància que no requerixen precisió, que s'executen segons instruccions concretes, clarament establides, que requerixen preferentment esforç físic o atenció i que no necessiten formació específica, excepte l'ocasional d'un període d'adaptació.  
Les antigues categories professionals que quedarien descrites en este grup professional són les següents especialitats professionals:  
MAGATZEMISTA. És qui en els magatzems de productes auxiliars i la resta de materials necessaris s'encarrega de la recepció, l'ordenació i el despatx, registrant el moviment que hi ha hagut durant la jornada en els llibres corresponents.  
ALLISTADOR. És qui anota les faltes d'assistència i puntualitat, les hores extraordinàries i els treballs realitzats pel personal, i transmet les dites anotacions a l'oficina corresponent.  
ORDENANÇA. És qui, amb coneixements i responsabilitat elementals, realitza encàrrecs, rep i entrega correspondència i documents, cuida dels accessos a la fàbrica o locals propis de l'empresa realitzant funcions de custòdia i vigilància, i pot efectuar en les oficines treballs d'índole elemental per orde específica dels superiors.  
  
XÒFER. És qui, en possessió del necessari permís de conducció, té a càrrec seu el maneig dels camions, cotxes, tractors i la resta de vehicles propietat de l'empresa. És la persona responsable del vehicle posat a la seua disposició mentres estiga treballant-hi.  
BOTONS O ENVIAT. És qui, sense tindre els elementals coneixements sobre els encàrrecs, la tramitació de documents i els treballs de l'oficina, per raó de la seua edat, compresa entre els 16 als 18 anys, desconeix la transcendència de la seua gestió per a l'empresa i, per tant, té una responsabilitat limitada sobre els resultats, i realitza les mateixes funcions que l'ordenança.  
GRUP PROFESSIONAL 2n. PERSONAL OBRER  
Este grup engloba una sèrie d'activitats que són pròpies i específiques del sector de la marroquineria. L'enquadrament dels treballadors inclosos en el present grup serà el resultat de la ponderació conjunta dels factors següents: coneixements i experiència, iniciativa, autonomia, responsabilitat, comandament i complexitat.  
  
Este grup es dividirà al seu torn en diferents nivells, que al seu torn es dividiran en distintes categoria professionals.  
NIVELL 1. Funcions consistents en operacions que s'executen de forma autònoma, que exigixen habitualment iniciativa per part dels treballadors que les exercixen, i que comporten, sota supervisió, la seua responsabilitat, en què confeccionen i desenrotllen projectes complets segons instruccions.  
OFICIAL DE 1a. És la persona que executa qualsevol dels treballs propis de la marroquineria que es fan en l'empresa amb qualsevol tipus de producte o matèria primera que s'hi utilitze, i que, coneixent tots i cada un dels processos de fabricació, és capaç de començar i acabar qualsevol peça, fins i tot aquelles que per la seua qualitat o la noblesa dels materials emprats suposen un especial gust i delicadesa en l'acabat i la presentació, cada un en la seua especialitat i en el temps adequat.  
  
Coneixement: màxim  
Iniciativa: màxima  
Autonomia: màxima  
Responsabilitat: màxima  
Comandament: màxim  
Complexitat: màxima  
Tallador de pell de 1a. És la persona que, partint d'un patró, és capaç de tallar amb la màxima perfecció i aprofitament qualsevol classe de pell, incloent-hi les de rèptil.  
Xiflador de 1a. És la persona que, a mà o mecànicament, rebaixa amb el màxim aprofitament i la mínima deixalla qualsevol classe de pell, incloent-hi les exòtiques.  
Muntador de 1a en articles de viatge i en carteres de documents de pell. És la persona que, coneixent a la perfecció els processos de fabricació d'estes especialitats, és capaç de començar i acabar amb la màxima perfecció qualsevol peça, fins i tot aquelles que per la seua qualitat o la noblesa dels materials emprats suposen un especial gust i delicadesa en l'acabat i la presentació.  
Maquinista de 1a. Són les persones capaces de cosir amb qualsevol dels tipus de màquines emprades en estes indústries qualsevol peça, en qualsevol material, amb la màxima perfecció.  
Muntador de 1a en marroquineria, cinturons, corretges de rellotge, etc. És la persona que, rebent les peces tallades o cosides pròpies d'estes especialitats, és capaç de muntar-les i preparar-les, fins i tot aquelles confeccionades amb les pells més fines i els materials més delicats, col·locant-hi amb la major perfecció els tancadors i les boques.  
NIVELL 2n. Funcions consistents en l'execució d'operacions que, encara que es realitzen sota instruccions precises, requerixen adequats coneixements professionals i aptituds pràctiques per a complir correctament les comeses, amb una notòria experiència adquirida en tots els camps.  
OFICIAL DE 2a. És la persona que executa els mateixos treballs que els oficials de 1a amb la suficient correcció i eficàcia, encara que sense arribar a la perfecció exigible a aquells.  
Coneixements i experiència: màxims  
Iniciativa: mitjana  
Autonomia: mitjana  
Responsabilitat: mitjana  
Comandament: mitjà  
Complexitat: màxima  
Tallador de pell de 2a. Són els que executen els mateixos treballs que els de 1a, però sense la perfecció exigible a aquells.  
Xiflador de 2a. És qui fa els mateixos treballs que els de 1a, però sense arribar a la perfecció exigible a aquells.  
Muntador de 2a en articles de viatge i en carteres de documents en pell. És qui fa els mateixos treballs que els de 1a, però sense arribar a la perfecció exigible a aquells.  
Maquinista de 2a. Són els que realitzen els mateixos treballs que els de 1a, però sense la perfecció exigible a aquells.  
Muntadors de 2a en marroquineria, cinturons, corretges de rellotge, etc. Executen els mateixos treballs que els de 1a, però sense arribar a la perfecció exigible a aquells.  
NIVELL 3r. Són funcions consistents en l'execució d'operacions realitzades seguint un mètode de treball precís, que requerixen adequats coneixements professionals i aptituds pràctiques, sense que li siga exigible una contrastada experiència adquirida en tots els camps.  
OFICIAL DE 3a. És la persona que, havent realitzat i acabat l'aprenentatge i havent adquirit un nivell òptim en l'execució, no ha té encara ni els coneixements ni la pràctica indispensables per a efectuar els treballs exigibles a l'oficial de 2a.  
Coneixements: mínims  
Iniciativa: sense  
Autonomia: sense  
Responsabilitat: mitjana  
Comandament: sense  
Complexitat: mínima  
NIVELL 4t. Es referix al personal obrer que executa operacions segons instruccions concretes, clarament establides, amb un alt grau de dependència, que requerixen preferentment esforç físic i/o una mínima atenció i no necessiten una formació concreta.  
ESPECIALISTA. Són els operaris que realitzen treballs auxiliars per als quals no cal un període d'aprenentatge, però si un període de pràctica i adaptació, com ara: embocador, tallador de forros, forrador, encolador, soldador, premsador, retallador i altres anàlegs per la seua funció als mencionats, tots amb la major perfecció i rendiment.  
  
Coneixement i experiència: mínims  
Iniciativa: sense  
Autonomia: sense  
Responsabilitat: mitjana  
Comandament: sense  
Complexitat: mínima  
PEÓ. És el productor que executa treballs que no requerixen cap preparació, ni coneixements teòrics ni pràctics de cap classe, sinó només l'aportació del seu esforç físic, i que no exigixen una altra condició que l'atenció.  
Coneixement i experiència: sense  
Iniciativa: sense  
Autonomia: sense  
Responsabilitat: mínim  
Comandament: sense  
Complexitat: sense  
APRENENT-CONVENI. Són aprenents les persones majors de setze anys d'edat i menors de vint-i-un que, al mateix temps que treballen, adquirixen els coneixements necessaris per a l'exercici d'un ofici en la indústria de la pell.  
Durant el període d'aprenentatge, l'aprenent haurà de practicar en totes i cada una de les màquines de què es componga la seua secció per a poder aconseguir la categoria d'oficial de tercera.  
Supeditant la quantitat i el rendiment en el treball a la qualitat de l'obra realitzada i a l'ensenyança efectiva d'un ofici, que constituïx la raó de ser de l'aprenentatge, expressament es descarta la pràctica d'incentius individuals que exigisquen un rendiment no apte per a les condicions físiques i l'experiència professional de l'aprenent; de manera correlativa, l'aprenent haurà d'aportar l'esforç i l'interés necessaris per a la seua formació professional i accés a la categoria superior.  
La duració de l'aprenentatge serà de tres anys, i durant este temps l'aprenent percebrà el salari establit en les taules salarials de l'annex I.  
  
TREBALLADORS CONTRACTATS PER A LA FORMACIÓ. Són els productors que, d'acord amb el contracte que regula les seues relacions laborals amb l'empresa, s'obliguen a aprendre l'ofici; i l'empresa, al mateix temps que utilitza el seu treball, igualment s'obliga a ensenyar-los les habilitats i els coneixements necessaris per a la seua completa formació professional. La seua regulació l'establix l'article 11.2 de l'Estatut dels Treballadors, en relació amb l'article 32 del present conveni col·lectiu.  
GRUP PROFESSIONAL 3r. PERSONAL ADMINISTRATIU I MERCANTIL  
Este grup engloba una sèrie d'activitats que no són especifiques de l'ofici, però que són comunes a totes les empreses del sector. En general són les activitats de caràcter administratiu i mercantil pròpies de tota empresa, com la redacció de correspondència comercial, el càlcul de preus a la vista de les ofertes rebudes, la recepció i la tramitació de comandes, les propostes de resposta, els informes de comptabilitat, la revisió de mercaderies i la distribució, amb registre en llibres o màquines a l'efecte de moviment diari, i els venedors especialitzats.  
Este grup es dividirà al seu torn en diferents nivells, que al seu torn es dividiran en distintes àrees professionals.  
NIVELL 1r. Són aquelles funcions que s'executen sota instruccions concretes, clarament establides i amb un alt grau de dependència, i que exigixen normalment coneixements professionals de caràcter elemental. Les àrees professionals actuals són les següents:  
TELEFONISTA. És qui té com a missió principal el maneig de la centraleta electrònica i altres sistemes per a la comunicació interior i exterior, i que a més pot realitzar funcions administratives o de recepció compatibles amb la seua labor principal.  
DEPENDENT DE MAGATZEM. És la persona que, sota les ordes del cap de magatzem, rep les mercaderies, les distribuïx en els estants i prepara i despatxa les comandes, confeccionant les notes corresponents per al registre en els llibres.  
AUXILIAR. És qui, sense iniciativa pròpia, i sent responsable del seu treball, realitza funcions elementals, administratives i/o comercials i, en general, les purament mecàniques i inherents al desenrotllament d'aquelles.  
NIVELL 2n. Són funcions consistents en l'execució de tasques de caràcter administratiu o mercantil, que es realitzen sota instruccions precises però que requerixen uns adequats coneixements professionals i aptituds pràctiques, la responsabilitat de les quals està limitada per una supervisió directa i sistemàtica. Les àrees professionals actuals són les següents:  
VIATJANT. És qui, a les ordes del seu cap immediat i al servici exclusiu de l'empresa, a la plantilla de la qual pertany, amb els coneixements necessaris per a la missió encomanada, siga en viatge de ruta prèviament assenyalada, en plaça o en ambdós modalitats, segons s'haja convingut, s'encarrega de l'adquisició de les matèries primeres necessàries o de la venda dels productes elaborats o subproductes, informa sobre orientació del mercat i, quan no realitza estes funcions, efectua els treballs afins a la seua labor principal que li són encomanats.  
  
OFICIAL DE 2a ADMINISTRATIU. Qui, amb iniciativa i responsabilitat restringides, realitza comeses com ara auxiliars de comptabilitat, organització i d'arxius i fitxers, taquimecanografia en idioma nacional, etc.  
NIVELL 3r. Són funcions que exigixen habitualment iniciativa i raonament per part de les persones encarregades d'executar-les, de les quals es responsabilitzen sota supervisió, i en què poden ser ajudades per altres persones. Les àrees professionals actuals són les següents:  
  
OFICIAL DE 1a ADMINISTRATIU. Qui, amb plena iniciativa i responsabilitat, realitza, amb o sense empleats a les seues ordes, comeses com ara de caixer, facturació i càlcul, estadístiques, assentamens en llibres de comptabilitat, liquidació i càlcul de nòmines i seguretat social, intèrpret d'idiomes, maneig de màquines comptables i ordinadors, taquimecanografia en idioma estranger, etc.  
CAP DE MAGATZEM. És l'empleat que dirigix, sota la seua responsabilitat, tot el moviment d'entrades i eixides del material, així com l'atenció i la vigilància dels llibres de registres.  
CAP DE COMPRES I VENDES. És qui, amb plena responsabilitat de les funcions del seu càrrec i sota les ordes del director comercial, s'encarrega de l'adquisició de les matèries primeres i dels productes auxiliars d'altres materials necessaris i subproductes, i informa sobre l'orientació i les tendències del mercat.  
CAP DE NEGOCIAT. És qui, a les ordes del seu cap immediat, porta la responsabilitat, el control i la direcció de dos o més departaments o negociats, i s'encarrega d'orientar-los i imprimir-los unitat, distribuint i dirigint el treball entre els oficials, els auxiliars i la resta de personal que en depenguen, i aportant les seues iniciatives.  
  
CAP DE SECCIÓ. És qui, a les ordes del director administratiu o comercial, porta la responsabilitat, el control i la direcció de dos o més departaments o negociats, i s'encarrega d'orientar-los i imprimir-los unitat, distribuint i dirigint el treball i aportant iniciatives per al seu bon funcionament.  
GRUP PROFESSIONAL 4t. PERSONAL TÈCNIC NO TITULAT  
  
Este grup professional engloba totes les funcions de les persones que planifiquen, organitzen, coordinen i supervisen l'execució de tasques heterogènies, amb la responsabilitat d'ordenar el treball d'un conjunt de col·laboradors, així com les funcions del personal que executa tasques que, sense implicar comandament, requerixen un alt nivell de complexitat i un contingut intel·lectual, i aquelles tasques que consistixen a establir o desenrotllar programes o aplicar tècniques seguint instruccions generals.  
Este grup es dividix en distintes àrees professionals:  
MESTRE TALLADOR (GUARNICIONER, CADIRER, BOTER). És qui, tenint coneixements suficients, efectua els talls necessaris a les pells, siga perquè són llargues o perquè s'han d'unir a altres, de tal forma que s'ajuste al producte que s'ha de fabricar sense cap deixalla.  
  
MODELISTA-PATRONISTA/DIBUIXANT-PROJECTISTA. És qui té coneixements suficients per a obtindre un o més models que constituïsquen el catàleg d'articles de l'empresa.  
ENCARREGAT DE SECCIÓ O CAP TALLER. És qui, amb coneixements suficients i sota les ordes directes del seu cap immediat, dirigix, organitza i controla amb responsabilitat el treball de la seua secció, així com els processos de fabricació, ordenant la forma en què els treballs han de desenrotllar-se. Així mateix, ha de controlar la posada a punt i el maneig de les màquines, vetlar per la disciplina i la seguretat i la higiene en el treball i desenrotllar la funció docent necessària.  
  
ENCARREGAT GENERAL DE FABRICACIÓ. És qui, a les ordes del director tècnic o de fàbrica, amb els suficients coneixements teòrics pràctics, dots de comandament i experiència en l'àmbit de la seua professió, assumix sota la seua responsabilitat de direcció, vigilància i compliment tot allò que es relaciona amb els processos de fabricació, ordenant la forma en què els treballs han de desenrotllar-se.  
  
Article 44. Mobilitat funcional del treballador  
  
Article 44.1. Treballs de superior i inferior categoria  
A) El treballador que realitze funcions de categoria superior a les que corresponguen a la categoria o grup professional que tinga reconeguts per un període superior a sis mesos durant un any o per huit mesos durant dos anys, pot reclamar davant de la direcció de l'empresa la classificació professional adequada.  
B) Contra la negativa de l'empresa i amb un informe previ del comité d'empresa o, si és el cas, dels delegats de personal, haurà d'informar de l'assumpte preceptivament, abans de la reclamació davant de la jurisdicció competent, la comissió paritària, que l'avaluarà i emetrà un dictamen.  
C) Quan s'exercisquen funcions de categoria superior, però l'ascens no siga procedent ni legalment ni convencionalment, el treballador tindrà dret a la diferència retributiva entre la categoria assignada i la funció que efectivament realitze.  
D) Si per necessitats peremptòries o imprevisibles de l'activitat productiva, l'empresari necessita destinar un treballador a tasques corresponents a una categoria inferior a la seua, només podrà fer-ho pel temps imprescindible, mantenint-li la retribució i la resta de drets derivats de la seua categoria professional i comunicant-ho als representants legals dels treballadors.  
  
Article 44.2. Ascensos  
L'ascens és la promoció del treballador a un grup o categoria professional superior i diferent dels que tenia abans, amb caràcter permanent.  
  
El sistema bàsic d'ascens és el de valoració de la formació i dels mèrits del treballador prenent com a referència les següents circumstàncies.  
1. Titulació adequada (si és el cas).  
2. Valoració acadèmica (si és el cas).  
3. Coneixement del lloc de treball.  
4. Historial professional.  
5. Exercici de funcions d'un grup professional superior.  
6. Superació satisfactòria de les proves que a este efecte s'establisquen.  
Si no hi ha un acord entre l'empresa i els treballadors, s'haurà d'informar la comissió paritària del fet o la discrepància abans de fer qualsevol reclamació davant de l'autoritat administrativa o judicial.  
  
La comissió paritària està facultada per a realitzar les proves que estime pertinents per a determinar la competència professional del treballador, la seua aptitud i idoneïtat per al lloc que reclama o la procedència de la seua adequació a la funció-categoria que tinga assignada quan el treballador considere que ha sigut classificat incorrectament, i per a emetre finalment un dictamen.  
  
Si no hi ha un acord al si de la comissió paritària, es designarà la persona o persones que en la data de la reclamació tinguen la qualificació necessària per a la resolució de l'assumpte només en cas que els treballador afectats pertanguen al grup professional 2n qualificat com a personal obrer, i el dit informe serà vinculant per a la resolució que adopte la comissió paritària.  
  
  
Article 44.3. Formació. Formació contínua  
Les organitzacions firmants del present conveni s'adherixen en tots els seus termes al III Acord Nacional de Formació Professional Contínua en els àmbits funcional i territorial del dit conveni, subscrit per les confederacions empresarials i sindicals, com a millor forma d'organitzar i gestionar les accions de formació que es promouen en el sector.  
  
Les organitzacions firmants del present conveni consideren la formació contínua dels treballadors com un element estratègic que permet compatibilitzar la major competitivitat de les empreses amb la formació individual i el desenrotllament professional del treballador.  
  
  
Article 44.4. Cursos de formació   
Les empreses i els agents socials podran organitzar amb caràcter gratuït cursos de formació i perfeccionament del personal per a la promoció professional i la capacitació. Així mateix, podran organitzar programes específics de formació professional per a la dona treballadora i de reciclatge professional per als tècnics.  
Es constituirà un comité paritari sectorial de formació, format per un mínim de quatre representants de les organitzacions sindicals i quatre més de les organitzacions empresarials, que tindrà com a objecte elaborar plans de formació professional destinats a adequar els coneixements professionals dels treballadors a les noves tecnologies i a facilitar la formació professional.  
Seran funcions d'este comité paritari, a més de les que el III Acord Nacional de Formació Contínua reconeix a les comissions paritàries sectorials:  
- Realitzar per mitjà d'entitats especialitzades estudis de caràcter projectiu respecte de les necessitats de mà d'obra en el sector i les qualificacions corresponents.  
- Proposar i executar accions formatives en les seues diverses modalitats i nivells, siga amb programes que puguen impartir-se en els centres de formació d'empresa o que puguen constituir-se en el futur, siga amb els programes nacionals o internacionals desenrotllats per organismes competents.  
- Col·laborar, segons les pròpies possibilitats o per mitjà d'entitats especialitzades, en el diagnòstic i el disseny de programes puntuals de formació en les empreses, tenint en compte les especificacions i les necessitats concretes, així com les característiques genèriques o individuals dels treballadors afectats.  
- Coordinar i seguir el desenrotllament de les formacions en practiques dels alumnes que siguen rebuts per les empreses en el marc dels acords firmats en l'àmbit sectorial o per empreses.  
- Avaluar de manera continuada totes les accions empreses a fi de revisar les orientacions, promoure noves activitats i actualitzar la definició dels objectius de la formació professional.  
- Impulsar un acord amb el ministeri o el departament autonòmic corresponent a fi de possibilitar en les millors condicions possibles l'accés dels alumnes de formació professional a les practiques reglades en les empreses.  
  
  
CAPÍTOL VII  
Drets socials-sindicals; drets de la dona i reserva de places  
  
Article 45. Acció sindical  
Els representants dels treballadors podran acordar l'acumulació en un d'ells de les hores concedides als altres per a l'exercici de les seues funcions.  
Les hores consumides pels representants dels treballadors que integren la comissió deliberadora del conveni per la dita part en les reunions amb l'empresarial, no seran considerades com a hores corresponents al crèdit per a l'exercici de les seues funcions i seran retribuïbles. Les empreses podran demanar als seus treballadors la justificació de la personació en les reunions de negociació del conveni col·lectiu.  
El crèdit horari de l'article 68.e de l'Estatut dels Treballadors a favor dels delegats de personal i membres del comité d'empresa per als centres de treball de fins a cent treballadors serà de setze hores.  
  
  
Article 46. Assemblees  
Els treballadors podran fer assemblees als locals de l'empresa fora de les hores de treball, prèvia notificació escrita al representant legal d'empresa, amb la indicació del motiu de la reunió feta pels representants legals dels treballadors, amb una antelació mínima de vint-i-quatre hores.  
Les empreses col·locaran en un lloc visible un tauler d'anuncis al servici dels treballadors, així com al de les centrals sindicals amb presència en l'empresa.  
  
  
Article 47. Llicències per malaltia  
Els treballadors disposaran d'un fons anual de setze hores retribuïdes a rendiment normal, és a dir, a salari conveni més antiguitat, si és el cas, més participació en beneficis, exclusivament per a visites al metge de medicina general, quan l'horari de consulta coincidisca amb el treball, i s'haurà de justificar l'absència del lloc de treball pel dit motiu.  
  
El justificant mèdic model P-10 tindrà la consideració d'absència justificada en el lloc de treball, pel temps que s'hi establisca o que es deduïsca raonablement de l'assistència mèdica prestada i en els mateixos termes que un comunicat ordinari d'incapacitat temporal.  
  
Article 47 bis. Prestació empresarial en la situació d'incapacitat temporal per contingències comunes o accident no laboral  
Les empreses abonaran als treballadors en situació d'incapacitat temporal per malaltia comuna o accident no laboral el 50 % de la seua base de cotització durant els tres primers dies de baixa que es produïsquen en l'any.  
  
Article 48. Drets de la dona, igualtat d'oportunitats i no-discrimació de les persones amb discapacitat  
La igualtat de tracte serà el principi general d'este conveni col·lectiu. La dona gaudirà de tots els drets reconeguts en la llei. La dona té dret a prestar servicis laborals en plena situació d'igualtat jurídica amb l'home i a percebre per això la mateixa retribució.  
  
Cap clàusula d'este conveni, ni d'un contracte individual atorgat per una dona, podrà ser interpretada en el sentit que implique diferències discriminatòries en les categories professionals, les condicions de treball o les remuneracions entre els treballadors d'un o altre sexe. Quant als altres drets de la dona, caldrà ajustar-se a la legislació laboral aplicable, per exemple en matèria de protecció de la maternitat.  
1) La dona té dret a prestar servicis laborals en plena situació d'igualtat jurídica amb l'home i a percebre, per això, la mateixa retribució.  
2) Cap clàusula d'este conveni, ni d'un contracte individual atorgat per una dona, podrà ser interpretada en el sentit que implique diferències discriminatòries en les categories professionals, les condicions de treball o les remuneracions entre els treballadors d'un o altre sexe.  
3) Pel que fa als altres drets de la dona, caldrà ajustar-se a la legislació laboral aplicable.  
4) Protecció de la maternitat  
L'empresari adoptarà les mesures necessàries per a evitar l'exposició de les treballadores en situació d'embaràs o part recent als riscos determinats en l'avaluació a què es referix l'article 26 de la Llei 39/1999, que poden afectar la salut de les treballadores o del fetus, a través de l'adaptació de les condicions o del temps de treball de la treballadora afectada, en els termes que preveu l'article 26 de la mencionada llei.  
La treballadora embarassada tindrà dret a absentar-se del lloc de treball, amb dret a remuneració, per a la realització d'exàmens prenatals i tècniques de preparació al part, previ avís a l'empresari i justificació de la necessitat de realitzar-los durant la jornada de treball.  
  
Reducció de jornada per motius familiars:  
Les treballadores i els treballadors, per lactància d'un fill menor de nou mesos, tindran dret a una hora d'absència del treball, que podran dividir en dos fraccions. La dona, per voluntat seua, podrà substituir este dret per una reducció de la jornada en mitja hora amb la mateixa finalitat. Este permís podrà ser disfrutat indistintament per la mare o el pare en cas que ambdós treballen.  
La concreció horària i la determinació del període de gaudi del permís de lactància i de la reducció de la jornada, previstos en els apartats 4 i 5 d'este article, correspondrà a la treballadora durant la seua jornada ordinària. Haurà de comunicar a l'empresari amb quinze dies d'antelació la data en què es reincorporarà a la seua jornada ordinària.  
Les discrepàncies sorgides entre empresari i treballadora sobre la concreció horària i la determinació dels períodes de gaudi previstos en els apartats 4 i 5 d'este article, seran resoltes per la jurisdicció competent a través del procediment establit en l'article 138 bis de la Llei de Procediment Laboral.  
Suspensió amb reserva de lloc de treball (maternitat):  
En cas de part, la suspensió tindrà una duració de setze setmanes, que es disfrutaran de forma ininterrompuda, ampliables en cas de part múltiple a dos setmanes més per cada fill a partir del segon. El període de suspensió es distribuirà a opció de la interessada sempre que sis setmanes siguen immediatament posteriors al part. En cas de defunció de la mare, el pare podrà fer ús de la totalitat o, si és el cas, de la part que reste del període de suspensió.  
  
No obstant això, i sense perjuí de les sis setmanes immediates posteriors al part de descans obligatori per a la mare, en cas que el pare i la mare treballen, la mare, quan s'inicie el període de descans per maternitat, podrà optar perquè el pare gaudisca d'una part determinada i ininterrompuda del període de descans posterior al part, siga de forma simultània o successiva al de la mare, llevat que en el moment de la seua efectivitat la incorporació al treball de la mare supose un risc per a la seua salut.  
En els casos d'adopció i acolliment, tant preadoptiu com permanent, de menors de fins a sis anys, la suspensió tindrà una duració de setze setmanes ininterrompudes, ampliable en cas d'adopció o acolliment múltiple a dos setmanes més per cada fill a partir del segon, comptades a l'elecció del treballador o treballadora siga a partir de la decisió administrativa o judicial d'acolliment, siga a partir de la resolució judicial per la qual es constituïx l'adopció. La duració de la suspensió serà, així mateix, de setze setmanes en els casos d'adopció o acolliment de menors majors de sis anys d'edat quan es tracte de menors discapacitats o minusvàlids o que, per les seues circumstàncies i experiències personals o perquè provenen de l'estranger, tenen especials dificultats d'inserció social i familiar degudament acreditades pels servicis socials competents. En cas que la mare i el pare treballen, el període de suspensió es distribuirà a opció dels interessats, que podran disfrutar-lo de forma simultània o successiva, sempre amb períodes ininterromputs i amb els límits assenyalats.  
  
En els casos de gaudi simultani de períodes de descans, la suma dels períodes no podrà excedir les setze setmanes previstes en els apartats anteriors o les que corresponguen en cas de part múltiple.  
  
Els períodes a què es referix el present article podran disfrutar-se en règim de jornada completa o a temps parcial, amb l'acord previ entre els empresaris i els treballadors afectats, en els termes que reglamentàriament es determinen.  
En els casos d'adopció internacional, quan siga necessari el desplaçament previ dels pares al país d'origen de l'adoptat, el període de suspensió, previst per a cada cas en el present article, podrà iniciar-se fins a quatre setmanes abans de la resolució per la qual es constituïx l'adopció.  
  
Igualtat d'oportunitats: Les parts afectades per este conveni es comprometen a promoure el principi d'igualtat d'oportunitats i no-discriminació per raó de discapacitat, edat, malaltia, nacionalitat, origen racial o ètnic, orientació sexual i religió. Este compromís comporta remoure els obstacles que puguen incidir en el no-compliment de la igualtat de condicions, vetlant de forma específica per aquelles discriminacions indirectes que puguen produir-se.  
Tampoc podran ser discriminats els empleats per raons de discapacitat, sempre que es troben en condicions d'aptitud per a exercir el treball o l'ocupació.  
Les parts firmants d'este conveni declaren i fan constar la seua preocupació pels sectors de població laboral amb dificultats per a aconseguir ocupació com són: dones subrepresentades, persones jóvens desempleades, persones desempleades de llarga duració, persones desempleades majors de 45 anys, persones amb discapacitat. En este sentit, les parts coincidixen en la necessitat d'afavorir la contractació d'estos col·lectius.  
Vigilància de la salut: Els servicis de salut formularan recomanacions sobre modificacions del treball, dels equips i del medi ambient de treball; igualment, formularan recomanacions per a la protecció de grups vulnerables que per les seues característiques presenten riscos específics, com ara els que presenten hipersensibilitats, malalties cròniques o discapacitats.  
En matèria de seguretat i salut laboral, es garantirà de manera específica la protecció dels treballadors que, per les seues pròpies característiques personals o estat biològic conegut, inclús aquells que tinguen reconeguda la situació de discapacitat física, psíquica o sensorial, siguen específicament sensibles als riscos derivats del treball.  
  
L'empresa haurà de fer l'esforç que siga necessari i adoptar les mesures necessàries per a readaptar a un nou lloc de treball, d'acord amb la situació actual del treballador, tots aquells que per qualsevol causa puguen tindre o patir en el futur una discapacitat física o psíquica sobrevinguda.  
Els treballadors no seran empleats en aquells llocs de treball en què, a causa de les seues característiques personals, estat biològic o per la seua discapacitat física, psíquica o sensorial degudament reconeguda, puguen ells o les altres persones presents en el centre de treball posar-se en situació de perill, o, en general, quan es troben manifestament en estats o situacions transitòries que no responguen a les exigències psicofísiques dels respectius llocs de treball.  
  
  
CAPÍTOL VIII  
Salut laboral i medi ambient  
  
Article 49. Seguretat i higiene i prevenció de riscos laborals  
En matèria de seguretat i higiene en el treball, les empreses i els treballadors s'ajustaran al que establix la Llei 31/ 1995, de Prevenció de Riscos Laborals.  
  
  
CAPÍTOL IX  
Faltes i sancions  
  
Secció primera  
Faltes i sanció  
  
Article 50. El desplegament en els reglaments  
En el reglament de règim interior de cada empresa es regularan i es desplegaran, amb tota la precisió possible, tots els detalls, els requisits i les circumstàncies per a l'efectivitat i el compliment dels principis generals consignats anteriorment.  
  
Article 51. Lleus  
Són faltes lleus:  
1)Faltar un dia al treball sense causa justificada.  
2)Fins a tres faltes de puntualitat en un mes.  
3)Abandonar el lloc de treball o servici sense permís durant breu temps en la jornada de treball.  
4)Els xicotets descuits en la realització del treball i en la conservació de les màquines, les ferramentes i els materials.  
5)La inobservança dels reglaments i de les ordes de servici, així com la desobediència als comandaments, tot això en matèria lleu.  
6)La falta de respecte en matèria lleu als subordinats, companys, comandaments i públic, així com la discussió amb ells.  
7)La falta de neteja personal, així com en les dependències, servicis i estris de l'empresa.  
8)No comunicar a l'empresa els canvis de domicili o les dades necessàries per a la Seguretat Social i la medicina d'empresa.  
  
Article 52. Greus  
Són faltes greus:  
1) La doble comissió de falta lleu durant el període d'un mes.  
2) La falta de dos dies al treball durant el període d'un mes sense causa justificada.  
3) L'entorpiment, l'omissió maliciosa i el falsejament de les dades, les qüestions i els fets que poden afectar la Seguretat Social i la medicina d'empresa.  
4) L'incompliment de les normes generals i les del reglament de l'empresa en matèria de seguretat i higiene en el treball. Serà falta molt greu quan tinga conseqüències en les persones, les màquines, els materials, les instal·lacions o els edificis.  
5) La desobediència als comandaments en qüestions de treball.  
6) La voluntària disminució i baixa qualitat en el treball.  
7) L'ús del temps, materials, màquines i estris de treball en qüestions alienes a este.  
8) Les injúries proferides contra persones i institucions de tota classe.  
9) La suplantació activa o passiva de la personalitat.  
10) L'embriaguesa no habitual durant el treball.  
  
Article 53. Molt greus  
Són faltes molt greus:  
1) La reiteració d'una falta greu durant el període d'un mes, sempre que aquelles hagen sigut sancionades.  
2) La falta al treball de sis dies durant el període de quatre mesos sense causa justificada.  
3) Més de dotze faltes de puntualitat en un període de sis mesos o de vint-i-cinc en un període d'un any.  
4) La falsedat, la deslleialtat, el frau, l'abús de confiança, la competència il·lícita amb l'empresa i el furt o el robatori, tant als companys de treball com a l'empresa o a tercers, dins de la dependències de l'empresa o durant l'exercici de treball o servicis per compte de l'empresa.  
  
5) Fer desaparéixer, inutilitzar, causar desperfectes o modificacions malicioses en primeres matèries, productes, útils, ferramentes, màquines, aparells, instal·lacions, edificis, efectes i documents de l'empresa.  
  
6) La indisciplina o la desobediència del reglament de règim interior de l'empresa o de les ordes dels comandaments, així com també la inducció a la desobediència quan revestisca especial gravetat.  
7) La participació directa o indirecta en la comissió d'un delicte qualificat com a tal en el Codi Penal.  
8) La falsedat en les circumstàncies d'accidents de treball, la simulació de malalties i la prolongació maliciosa i fingida.  
  
9) L'embriaguesa habitual durant el treball.  
10) L'abandó del treball que implique un greu perjuí econòmic per a l'empresa.  
11) La disminució voluntària i continuada de rendiment.  
12) La comissió d'actes immorals en els locals i les dependències de l'empresa dins o fora de la jornada de treball.  
13) Totes les consignades en l'Estatut dels Treballadors com a causes justes d'acomiadament.  
14) Passar a prestar servici a una altra empresa competidora sense autorització, revelar secrets o dades d'obligada reserva, falsificar o tergiversar dades o documents, ofendre greument i públicament l'empresa o els seus directors o els seus companys de treball.  
15) L'abús d'autoritat per part dels caps serà sempre considerat com a falta molt greu, i qui el patisca ho posarà en coneixement del director de l'empresa en un termini no superior a quinze dies naturals, perquè per aquell instruïsca l'expedient oportú.  
16) La valoració de les faltes i les corresponents sancions imposades per la direcció de l'empresa seran sempre recurribles davant del jutjat social corresponent.  
17) L'assetjament sexual.  
  
Article 54. Sancions  
Les sancions màximes que poden imposar-se són les següents:  
Per falta lleu. Amonestació verbal. Amonestació per escrit. Suspensió d'ocupació i sou per un dia.  
Per falta greu. Suspensió d'ocupació i sou de dos a quinze dies. Inhabilitació per a l'ascens per un període de fins a un any.  
Per falta molt greu. Suspensió d'ocupació i sou de quinze a seixanta dies. Inhabilitació per a l'ascens per un període de fins a cinc anys. Acomiadament.  
  
Article 55. Prescripció  
Les faltes lleus prescriuran al cap de deu dies; les greus, als vint dies, i les molt greus, als seixanta dies a partir de la data en què l'empresa haja tingut coneixement de la comissió, i en tot cas als sis mesos d'haver estat comeses.  
  
  
  
DISPOSICIONS ADDICIONALS  
  
Primera  
Les parts firmants d'este conveni estimen convenient eradicar la pluriocupació, com a regla general. A este efecte consideren necessari que s'apliquen amb el màxim rigor les sancions previstes en la legislació vigent en els casos de treballadors no donats d'alta en la Seguretat Social perquè ja ho estan en una altra empresa.  
Per a coadjuvar al control de la pluriocupació, es considera essencial el compliment exacte del requisit de donar a conéixer als representants legals dels treballadors els butlletins de cotització a la Seguretat Social, així com els models de contracte de treball que obligatòriament han de ser per escrit, així com els documents relatius a l'acabament de la relació laboral.  
  
Segona  
Les empreses es comprometen a facilitar la labor sindical en el seu interior a les centrals sindicals intervinents en la negociació d'este conveni.  
  
Tercera  
Tots els treballadors seran tractats amb la dignitat que correspon a la persona i sense discriminació per raó de sexe, i no es permetrà l'assetjament sexual ni les ofenses basades en el sexe, tant físiques com verbals.  
  
  
Quarta  
Les empreses i els representants dels treballadors podran confeccionar, de mutu acord, i si és possible en el mes de gener de cada any, el calendari laboral de l'empresa per al dit any. Este calendari haurà de ser referendat pels treballadors, i l'aprovació per la majoria obligarà tot el personal de l'empresa.  
A continuació s'adjunta l'annex i taules salarials vigents de l'any 2013  
  
  
  
ANNEX I  
Taula salarial vigent de l'any 2013  
  
TAULES SALARIALS 2013  
  
GRUP PROFESSIONAL PRIMER. SUBALTERNS: retribució mensual  
  
Euros (?)   
 Salari Plus Antiguitat  
 base d'activitat consolidada  
Magatzemista/allistador: 743,88 180,17 519,44  
Ordenança: 743,88 180,17 519,44  
Xòfer: 769,55 191,47 537,37  
Grum o enviat: 743,88 180,17 519,44  
  
El grum o enviat amb un contracte firmat amb anterioritat a l'01.01.1998 serà retribuït conforme al salari mínim interprofessional.  
  
  
  
GRUP PROFESSIONAL SEGON. PERSONAL OBRER: retribució diària  
  
  
 Euros (?)   
 Salari Plus Antiguitat  
 base d'activitat consolidada  
Oficial de primera: 26,44 9,26 18,49   
Oficial de segona: 25,73 8,99 17,98  
Oficial de tercera: 25,28 8,71 17,65  
Especialista i ajudant: 25,01 8,48 17,48  
Peó: 24,68 8,48 1 7,48  
Aprenent 1r any: 21,51  
Aprenent 2n any: 22,95  
Aprenent 3r any: 25,25   
Cont. formació: 21,48  
  
  
GRUP PROFESSIONAL TERCER. PERSONAL ADMINISTRATIU I PERSONAL MERCANTIL: retribució mensual  
  
Euros (?)   
 Salari Plus Antiguitat  
 base d'activitat consolidada  
Cap de secció: 845,70 266,83 590,54  
Cap de negociat: 818,08 268,10 571,27  
Cap de compres i vendes: 961,62 246,43 671,48  
Cap de magatzem: 901,10 238,08 627,78  
Oficial de primera: 794,54 251,55 554,81  
Oficial de segona: 772,48 240,99 539,41  
Viatjant: 818,06 221,81 571,26  
Auxiliar: 758,23 234,60 529,46  
Dependent de magatzem: 743,88 207,37 519,44  
Telefonista: 743,88 209,76 519,44  
  
  
GRUP PROFESSIONAL QUART. PERSONAL TÈCNIC NO TITULAT: retribució mensual  
  
Euros (?)   
 Salari Plus Antiguitat  
 base d'activitat consolidada  
Encarregat general de fabricació: 983,68 276,72 686,95  
Encarregat de secció i cap de taller: 873,52 276,72 609,85   
Modelista-patronista: 781,26 263,81 545,55   
Dibuixant-projectista: 781,26 263,81 545,55  
Mestre tallador: 781,26 263,81 545,55  
  
A continuació s'adjunta l'Annex II. Taules salarials vigents de l'any 2014  
  
  
  
  
ANNEX II  
Taula salarial vigent de l'any 2014  
  
GRUP PROFESSIONAL PRIMER. SUBALTERNS: retribució mensual  
  
Euros (?)   
 Salari Plus Antiguitat  
 base d'activitat consolidada  
Magatzemista/allistador: 747,60 180,17 519,44  
Ordenança: 747,60 180,17 519,44  
Xòfer: 773,40 191,47 537,37  
Grum o enviat: 747,60 180,17 519,44  
  
El grum o enviat amb un contracte firmat amb anterioritat a l'01.01.1998 serà retribuït conforme al salari mínim interprofessional.  
  
  
GRUP PROFESSIONAL SEGON. PERSONAL OBRER: retribució diària  
   
  
Euros (?)   
 Salari Plus Antiguitat  
 base d'activitat consolidada  
Oficial de primera: 26,57 9,26 18,49   
Oficial de segona: 25,86 8,99 17,98  
Oficial de tercera: 25,41 8,71 17,65  
Especialista i ajudant: 25,14 8,48 17,48  
Peó: 24,80 8,48 17,48  
Aprenent 1r any: 21,51  
Aprenent 2n any: 23,06  
Aprenent 3r any: 25,38   
Cont. formació: 21,59  
  
  
GRUP PROFESSIONAL TERCER. PERSONAL ADMINISTRATIU I PERSONAL MERCANTIL: retribució mensual  
   
Euros (?)   
 Salari Plus Antiguitat  
 base d'activitat consolidada  
Cap de secció: 849,23 266,83 590,54  
Cap de negociat: 822,17 268,10 571,27  
Cap de compres i vendes 966,43 246,43 671,48  
Cap de magatzem: 905,61 238,08 627,78  
Oficial de primera: 798,51 251,55 554,81  
Oficial de segona: 776,34 240,99 539,41  
Viatjant: 822,15 221,81 571,26  
Auxiliar: 762,02 234,60 529,46  
Dependent de magatzem: 747,60 207,37 519,44  
Telefonista: 747,60 209,76 519,44  
  
  
GRUP PROFESSIONAL QUART. PERSONAL TÈCNIC NO TITULAT: Retribució mensual  
  
 Euros (?)   
 Salari base Plus d'activitat Antiguitat consolidada  
Encarregat general de fabricació: 988,60 276,72 686,95  
Encarregat de secció i cap de taller: 877,89 276,72 609,85  
Modelista-patronista: 785,17 263,81 545,55   
Dibuixant-projectista: 785,17 263,81 545,55  
Mestre tallador: 785,17 263,81 545,55  
  
  
  
  
ANNEX II  
Extracte informatiu sobre drets dels treballadors  
  
A) De la Llei de Llibertat Sindical  
1r) Tots els treballadors tenen dret a sindicar-se lliurement per a la promoció i la defensa dels seus drets i interessos econòmics i socials.  
  
2n) La llibertat sindical comprén:  
a) El dret a fundar sindicats sense autorització prèvia, així com el dret a suspendre'ls i extingir-los per procediments democràtics.  
  
b) El dret del treballador a afiliar-se al sindicat que elegisca, amb la sola condició d'observar els seus estatuts, o a separar-se del que estiga afiliat, sense que ningú puga ser obligat a afiliar-se a un sindicat.  
  
c) El dret dels afiliats a triar lliurement els seus representants dins de cada sindicat.  
d) El dret a l'activitat sindical.  
3r) Els treballadors afiliats a un sindicat podran, en l'àmbit de l'empresa o centre de treball:  
a) Celebrar reunions prèvia notificació a l'empresari, recaptar quotes i distribuir informació sindical fora de les hores de treball i sense pertorbar l'activitat normal de l'empresa.  
b) Rebre la informació que li remeta el seu sindicat.  
4t) L'empresari procedirà a descomptar la quota sindical dels salaris i a efectuar la corresponent transferència, a sol·licitud del sindicat del treballador afiliat i prèvia conformitat sempre del treballador.  
  
5t) Qualsevol treballador o sindicat que considere lesionats els drets de llibertat sindical per l'actuació de l'ocupador, l'associació patronal, les administracions públiques o qualsevol altra persona, entitat o corporació pública o privada, podrà demanar la tutela del dret davant de la jurisdicció competent, a través del procés de protecció jurisdiccional dels drets fonamentals de la persona.  
Expressament, seran considerades lesions a la llibertat els actes d'ingerència consistents a fomentar la constitució de sindicats dominats o controlats per un ocupador o una associació empresarial, o a mantindre econòmicament, o d'una altra forma, sindicats amb el mateix propòsit de control.  
6t) Els qui exercisquen càrrecs electius provincials, autonòmics o estatals en les organitzacions sindicals més representatives, tindran dret:  
  
- A l'assistència i l'accés als centres de treball per a participar en activitats pròpies del seu sindicat o del conjunt dels treballadors, prèvia comunicació a l'empresari i sense que l'exercici d'eixe dret puga interrompre el desenrotllament normal del procés productiu.  
  
- Serà aplicable el que disposa l'article 49 del conveni.